# ТЕМА 4: ОБЩИНСКИ АНГАЖИМЕНТИ СВЪРЗАНИ СЪС СТРОИТЕЛНИТЕ, БИОРАЗГРАДИМИТЕ И ДРУГИ СПЕЦИФИЧНИ ПОТОЦИ ОТПАДЪЦИ. ВЗАИМОДЕЙСТВИЕ С ОРГАНИЗАЦИИТЕ ПО ОПОЛЗОТВОРЯВАНЕ НА МАСОВО РАЗПРОСТРАНЕН ОТПАДЪЦИ

**Съдържание**

1. Общински ангажименти свързани с управлението на Строителните отпадъци съгласно ЗУО;
2. Общински ангажименти свързани с управлението на Биоразградимите отпадъци съгласно ЗУО;
3. Общински ангажименти свързани с разделното събиране на опасните битови отпадъци от домакинствата;
4. Общински ангажименти свързани с текстилните отпадъци събрани от домакинствата;
5. Взаимодействие с Организациите по оползотворяване на масово разпространените отпадъци;
6. Законодателна рамка свързана управлението на Масово разпространените съгласно Закона за управление на отпадъците. Актуализирани наредби;

**Цел на обучението:**

Целта на обучението по тема 4 е да запознае участниците с:

* Общинските ангажименти свързани с управлението на строителните, биоразградимите и други специфичните потоци отпадъци;
* Взаимодействие между общините и организациите по оползотворяване на масово разпространени отпадъци;
1. **Общински ангажименти свързани с управлението на Строителните отпадъци съгласно ЗУО, изменение и допълнение от 05.03.2021 г**

Съгласно ЗУО кметът на **общината отговаря** за управлението на строителните отпадъци, образувани на нейната територия. Отговаря за оползотворяването и обезвреждането на строителните отпадъци събрани от ремонтните дейности на домакинствата. (чл.19, ал. 3, т.5 от ЗУО)

Кметът на общината пряко е ангажиран с организирането на системи за третиране на строителни отпадъци най – късно от 01 Януари на 2020г, подготовката им за повторна употреба, рециклиране и друго оползотворяване на материали от неопасни строителни отпадъци, включително при насипни дейности, чрез заместване на други материали с отпадъци в количество не по малко от 70 на сто от общото им тегло, от което се изключват материали в естествено състояние, определени с код 17 05 04 от списъка на отпадъците съгласно Наредба № 2 за класификация на отпадъците, като с това се постигат целите по чл. 32, параграф 16 от ЗУО, както следва:

* до 1 януари 2020 г. - най-малко 70 на сто от общото тегло на отпадъците.

Кметът също така **контролира** дейностите(*чл.112, ал.1,т.1* ), свързани с образуването, събирането, включително разделното, съхраняването, транспортирането, третирането на строителните отпадъци на територията на общината. Кметът контролира управлението на строителните отпадъци, когато **общината е възложител** на строителни дейности, регламентирани подробно в Наредбата за управление на строителните отпадъци и за влагане на рециклирани строителни материали *(Приета с ПМС № 267 от 05.12.2017 г. обн. ДВ. бр.98 от 8 Декември 2017г).*

Съгласно чл. 11, ал.4 от ЗУО, плановете за управление на строителни отпадъци, неодобрени по реда на чл.156 б, т.6 от ЗУТ се одобряват от кметът на общината или оправомощено от него длъжностно лице по искане на възложителя на строежа след влизането в сила на разрешението за строеж и преди откриването на строителната площадка и/или преди започването на дейностите по изграждане или премахване на строеж.

Всеки Възложител внася за одобряване в общината:

-план за управление на строителните отпадъци в случаите, когато се изисква по ЗУО, при условията и реда в него;

- план за безопасност и здраве.

- планът се одобрява от кмета на общината или от оправомощено от него длъжностно лице в 14-дневен срок от внасянето му.

Когато строежът се намира на територията на повече от една община, ПУСО се одобрява от кметовете на съответните общини или оправомощени от тях длъжностни лица за частта от строежа, която се изпълнява в териториалния обхват на съответната община (Чл. 11, ал. 8 от ЗУО). Във връзка с това са направени и съответните изменения и допълнения в Закона за устройство на територията.

* 1. **Ангажименти на общината съгласно Наредба за управление на строителните отпадъци и за влагане на рециклирани строителни материали, приета с ПМС № 267 от 05.12.2017 г.**

Управлението на строителните отпадъци е регламентирано по-подробно в Наредбата за управление на строителните отпадъци и за влагане на рециклирани строителни материали, приета с ПМС № 267 от 05.12.2017 г.

С наредбата се регламентират:

1. създаването на система за управление и контрол на дейностите по събиране, транспортиране и третиране на строителните отпадъци (СО);

2. изискванията за влагане на рециклирани строителни материали в строителството;

3. изискванията за управление на СО в процеса на строителство и премахване на строежи.

***Управление на строителните отпадъци при извършване на строителни и монтажни работи и премахване на строежи***

Наредбата регламентира, че управлението на строителните отпадъци при извършване на строителни и монтажни дейности и премахване на строежи се извършва чрез приет План за управление на строителните отпадъци.

ПУСО обхваща мерките, предвидени в частите на инвестиционния проект по отношение на дейностите със СО, и включва:

1. обяснителна записка, която съдържа най-малко:

а) цели за материално оползотворяване, включително подготовка за повторна употреба, влагане на рециклирани строителни материали и/или оползотворяване на строителни отпадъци в обратни насипи, към момента на изготвяне на ПУСО, в съответствие с чл. 11 и 13;

б) мерки за селективно премахване на строежа или на части от строежа, където е приложимо;

в) мерки за разделно събиране, оползотворяване и обезвреждане на СО с цел осигуряване изпълнението на целите по чл. 11, ал. 2;

г) мерки за предотвратяване и минимизиране на образуваните СО на строителната площадка или на площадката, на която се извършва премахването на строежа;

д) указания за водене на отчетност за опасни отпадъци съгласно Наредба № 1 от 04.06. 2014 г., (*изм. и доп. ДВ. бр.82 от 1 Октомври 2021г.*) за реда и образците, по които се предоставя информация за дейностите по отпадъците, както и реда за водене на публични регистри (ДВ, бр. 51 от 2014 г.), когато се образуват на площадката;

е) мерки, които се предприемат при управлението на образуваните СО в съответствие с изискванията на чл. 4;

2. общи данни за инвестиционния проект съгласно приложение № 2 от Наредбата;

3. описание на обекта на премахване съгласно приложение № 3 (приложимо за проекти, които включват дейности по премахване на строежи или на части от строежи) от Наредбата;

4. прогноза за СО, които ще се образуват, и за степента на тяхното материално оползотворяване съгласно приложение № 4 от Наредбата;

5. прогноза за вида и за количеството на рециклираните строителни материали, продуктите, подготвени от СО за повторна употреба, и СО за обратни насипи, които ще се вложат в строежа, съгласно приложение № 5 от Наредбата, когато е приложимо.

Възложителите на СМР възлагат на лицето, което упражнява строителен надзор, или на строителя (при строежи от пета категория), изготвянето на отчет за изпълнение на ПУСО съгласно приложение № 6 от Наредбата, а възложителите на премахване на строежи възлагат на изпълнителя на премахването изготвянето на този отчет. При принудително премахване на незаконни строежи отчетът по приложение № 6 се изготвя от съответната общинска администрация

Отчетите за изпълнение на ПУСО се представят на кмета на общината и на директора на РИОСВ при условията на електронен обмен на документи (по електронен път) или чрез административната информационна система създадена от на кмета на общината.

Важна разпоредба, касаеща общините, е, че възложителите на СМР на проекти, финансирани с публични средства, отговарят за влагането в строежите на рециклирани строителни материали или на третирани СО за оползотворяване в обратни насипи в количества съгласно приложение № 8, в зависимост от вида на строежа и от обхвата на разрешението за строеж.

***Извършване на дейности със строителни отпадъци***

Дейностите по събиране, транспортиране и третиране на СО се извършват от лица, които имат право да извършват тези дейности съгласно чл. 35 от ЗУО

***Информация***

Кметът на общината изпраща информацията до директора на РИОСВ, на чиято територия ще се извършват СМР или премахване на строежи, за издадените през предходния месец разрешения за строеж или заповеди за премахване на строеж.

Информацията се изпраща по електронен път в срок до 10-о число на текущия месец.

Информацията включва:

1. наименование на възложителя на СМР или премахване на строеж;
2. вида на дейността;
3. местоположението на строителната площадка.
	1. **Организация на дейностите за изпълнение на ангажиментите на общините относно управлението на строителните отпадъци**

Общините имат възможност да приложат различни подходи за организация на дейността за изпълнение на ангажиментите им по отношение на строителните отпадъци от ремонтна дейност и съответно да ги регламентират в Наредбата по чл.22 от ЗУО.

**Общинският Съвет на общината** приема наредба или тя е част от Общинската Наредба по чл. 22 от ЗУО, с която определя условията и реда за изхвърлянето, събирането, включително разделното, транспортирането, претоварването, оползотворяването и обезвреждането на строителни отпадъци на територията на общината, както и заплащането за предоставяне на съответните услуги по реда на Закона за местните данъци и такси.

Наредбата по чл.22 от ЗУО трябва да урежда следните елементи на организацията на дейностите по управление на строителните отпадъци:

* Лицата, при чиято дейност се образуват строителни отпадъци в резултат от ремонтна дейност на домакинствата трябва да:
* събират строителните отпадъци на територията на имота, като не се допуска разпиляването им до изхвърлянето им
* изхвърлят строителните отпадъци от ремонтна дейност, до контейнерите за битови отпадъци само в определените дни, съгласно предварително обявен график от общината или да ги събират в наети от тях специализирани контейнери, като ги предават на лица притежаващи документ, издаден по реда на [ЗУО](https://web2.apis.bg/sofiacouncil/p.php?i=559413" \t "_blank).
* Лицата, при чиято дейност се образуват строителни отпадъци и ги изхвърлят извън обявения от общината график, са длъжни да ги събират в наети от тях специализирани контейнери и ги предават на лица притежаващи документ, издаден по реда на [ЗУО](https://web2.apis.bg/sofiacouncil/p.php?i=559413).
* Общините могат да публикуват на интернет страницата си места, на които лицата, извършващи домашни ремонти да предават отпадъците от ремонтните си дейности, както и график за тяхното извозване.
* Безплатното извозване от страна на общината на отпадъците от ремонтни дейности на домакинствата, стимулира населението да не ги изхвърля в контейнерите за битови отпадъци или на нерегламентирани за целта места.
1. **Общински ангажименти свързани с управлението на Биоразградимите отпадъци съгласно ЗУО, (изм. и доп. от 05.03.2021 г)**

"Биоразградими отпадъци" са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други.

Определението за биотпадъци от Допълнителните разпоредби на ЗУО в сила от 05.03.2021г е със следния текст:

"Биоотпадъци" са биоразградими отпадъци от парковете и градините, хранителни и кухненски отпадъци от домакинствата, офисите, ресторантите, търговията на едро, столовете, заведенията за обществено хранене и търговските обекти за търговия на дребно, както и подобните отпадъци от предприятията на хранително-вкусовата промишленост.

Биоразградимите отпадъци можем да разделим на основно на следните видове:

* Растителни зелени отпадъци - зелени площи към обществени и търговски обекти, производствени, стопански и административни сгради, градини, паркове, домакинства и др.
* Хранителни и кухненски отпадъци: детски градини, училища, домакинства, ресторанти, заведения за обществено хранене, търговски обекти, социални домове, пазари, и др
* Биоразградими от хранително вкусовата промишленост
* Биоразградими - хартия, картон и други

Растителните биоразградими, както и хартията, и картона са отпадъци, които основно се транспортират до площадки за производство на компост. Хранителните и биоразградимите отпадъци има друг път третиране в инсталации, от които се произвежда био-газ.

С новите изисквания приети през 2018г от ЕС и приетите изменения в Закона за управление на отпадъците от 05.03.2021 , ДВ бр.19 пред общините стоят нови предизвикателства и в управлението на биоразградимите отпадъци.

 Освен събирането на „Зелените отпадъци“, предстои разполагане на нови съдове , нова техника за транспортирането им, както и инсталации за третиране на биоразградимите хранителни отпадъци. Кмета на Общината трябва да изгради необходимата инфраструктура за разделното събиране на биоразградимите хранителни отпадъци, без да ги смесва с другите видове отпадъци, за да се достигнат поетапно приетите цели за рециклиране.

Основните ангажименти на Кмета, произтичащи от ЗУО, чл.19 са както следва:

Отговорностите на общината във връзка с разделното събиране и съхраняване на биоразградими отпадъци, може да се представи в следните групи:

* организира общинска система чрез контейнери и площадки за разделно събиране на биоотпадъци от поддържане на обществени площи, паркове, градини, междублокови пространства,
* организира общинска система за разделно събиране чрез кафяви контейнери с различен обем или торби на хранителни и кухненски отпадъци от ресторанти, заведения за обществено хранене, търговски, промишлени предприятия от хранително вкусовата промишленост и др. Обекти, в. т.ч и от домакинствата на територията на общината;
* осигурява условия, при които притежателите на биоотпадъците, се обслужват от лица, на които е предоставено право да извършват дейности по тяхното събиране, транспортиране и предаването им за последващо третиране .
* определя местата на разделно предаване на биоотпадъци (биоотпадъците от зелените площи, частна собственост, обхванати от общинската система за разделно събиране);
* определя местата за предаване на разделно събраните хранителни биоразградими отпадъци, обхванати поетапно от общинската система;
* разработва подробен график за обслужване на съдовете за разделно събиране на биоотпадъци и го оповестява на интернет страницата на съответната община и/или информират населението по друг подходящ начин.
* оповестяват на интернет страницата на си и/или на интернет страниците на районни администрации, всяка промяна към системата за разделно събиране на биоразградими отпадъци.
	1. **Ангажименти на общината съгласно Наредбата за разделно събиране на биоотпадъци и третирането на биоразградимите отпадъци**

Управлението на биоотпадъци, в съответствие с изискванията на Наредбата за разделно събиране на биоотпадъци и третиране на биоразградими отпадъци (изм. и доп. ДВ бр. 2 от 8 Януари 2021 г.) е свързано с ангажиментите на кмета на общината да осигури разделното събиране и оползотворяване на биоотпадъците.

Като неразделна част от програмата за управление на околната среда по чл. 52 от ЗУО, кметовете на общините следва да включат **мерки** за предотвратяване образуването на биоотпадъци, разделно събиране и оползотворяване на биоотпадъци на територията на всяка община, отчитайки специфичните условия на отделните населени места (големина, тип, брой жители и др.).

Мерките към програмите за управление на отпадъците ПУО, които трябва да се включат произтичат от последните изменения на законодателството в областта:

1. поетапно въвеждане на разделно събиране и оползотворяване на биоотпадъците, събирани чрез общинските системи за разделно събиране, както и изчисляване на броя на домакинствата и на населението на всяка община, обслужвани от общинската система за разделно събиране;
2. разделно събиране и оползотворяване на биоотпадъците от обществени зелени площи, паркове и градини;
3. план за изграждане на съоръженията за оползотворяване на биоотпадъците, когато такива са предвидени на територията на общината, съгласно решението по чл. 26, ал. 1, т. 4 ЗУО, в т.ч. определяне на местоположението, необходимия капацитет и технология за третиране;
4. **насърчаване компостирането на място, в т.ч. домашното компостиране** (доп. - ДВ, бр. 2 от 2021 г.);
5. повишаване информираността на населението за ползите и изискванията за разделното събиране и третиране на биоотпадъците;
6. **насърчаване на рециклирането, включително компостиране, и разграждането на биологичните отпадъци по начин, който осигурява високо равнище на опазване на околната среда и води до резултати, отговарящи на съответните стандарти за високо качество** (доп. - ДВ, бр. 2 от 2021 г.) ;
7. **насърчаване използването на безопасни материали, произведени от биологични отпадъци** (доп. - ДВ, бр. 2 от 2021 г.)

С приетите законодателни промени от 05.03.2021 г, предстои изменение и допълнение на действащата към момента Наредба за разделно събиране на биотпадъците и третиране на биоразградимите отпадъци.

* 1. **Организация на дейностите за изпълнение на ангажиментите на общините относно управлението на биоразградимите отпадъци.**

Организиране на дейностите по разделно събиране на биоотпадъците се уреждат с Наредбата по чл.22 от ЗУО на кмета на всяка община:

1. Кметът на общината осигурява разделно събиране и оползотворяване на биоотпадъците от поддържането на обществени площи, паркове и градини на територията на съответната община;
2. Осигуряване на условия, при които притежателите на битови биоотпадъци, включени в СРСБИОО се обслужват от лица, на които е предоставено право да извършват дейности по тяхното събиране, транспортиране и предаването им за оползотворяване и/или обезвреждане.
3. Кметовете на общините разработват подробен график за обслужване на съдовете за разделно събиране на биоотпадъци и го оповестяват на интернет страницата на съответната община и/или информират населението по друг подходящ начин
4. Биоотпадъците от поддържане на обществени площи, паркове, градини, междублокови пространства се събират разделно на места, определени от кмета на общината или упълномощени от него длъжностни лица и се транспортират до съоръжения за третиране.
5. Биоотпадъците се събират разделно при източника на образуване.
6. Събирането, съхраняването и графикът за транспортиране на биоотпадъците трябва да са съобразени с техния произход и вид.
7. Системите за разделно събиране включват:
* съдове за събиране на биоотпадъците при източника на образуване;
* специализирани транспортни средства, необходими за тяхното обслужване;
* специализирана техника за раздробяване и нарязване на биоотпадъците;
* площадки за събиране и временно съхраняване на биоотпадъците, и/или
* други елементи в зависимост от вида на системата;
1. Съдовете за многократно използване трябва да са кафяви на цвят, да са водоустойчиви, достатъчно здрави и устойчиви на скъсване или напукване, при нормални условия на ползване да се затварят плътно и да се почистват и дезинфекцират лесно. Съдовете трябва да са обозначени с ясно видим надпис, съдържащ информация за вида на събираните в тях биоотпадъци.
2. **Общински ангажименти свързани с разделното събиране на опасните битови отпадъци от домакинствата**

Задължение на всеки кмет на община съгласно чл. 19, ал. 3, т. 9 от ЗУО е да организира система за разделно събиране на опасни отпадъци от домакинствата, като сключва договор с лица притежаващи разрешение и регистрационен документ, издадени по реда на [ЗУО](https://legislation.apis.bg/doc/559413/0/), за извършване на дейности по събиране, транспортиране и третиране на опасни отпадъци.

У нас е създадена Националната Система за разделно събиране на опасни отпадъци от домакинствата, която успешно функционира в страната от 2014 г. насам и към настоящия момент покрива над 2.5 млн. жители. Тя обхваща не само разделното събиране, но и всички дейности по окончателно обезвреждане на събраните опасни битови отпадъци.

Чрез включването на общините в Системата те изпълняват задължението на кмета на общината по /ЗУО/ за организиране на разделно събиране на опасни битови отпадъци и предаването им за оползотворяване или обезвреждане.

Опасните отпадъци се приемат от домовете на гражданите по заявка и веднъж месечно в Мобилен събирателен пункт.

Лекарствата с изтекъл срок на годност се събират само в Мобилен събирателен пункт.

Разположението на Мобилния събирателен пункт е съгласно Графика, утвърден от общината. В рамките на Националната система за разделно събиране и обезвреждане на опасни отпадъци от домакинствата с Мобилни пунктове през 2022 година ще бъдем в общините: Аврен, Балчик, Банско, Благоевград, Варна, Велико Търново, Гоце Делчев, Девня, Добрич, Добричка, Долни чифлик, Дряново, Дупница, Елхово, Каварна, Козлодуй, Мирково, Панагюрище, Перник, Пловдив, Правец, Раднево, Радомир, Разлог, Русе, Силистра, Сливен, Средец, Стара Загора, Тетевен, Тунджа.

За информация и заявки за предаване на опасните отпадъци от всяко домакинство се позвънява на телефона, оповестен на сайта на общината. Предаването е безплатно.

**Най-често срещаните опасни отпадъци от дома са:**

*•* Живак и живаксъдържащи уреди
• Лакове и бояджийски материали
• Домакински препарати и химикали
• Мастила и замърсени опаковки
• Фармацевтични продукти (лекарства с изтекъл срок на годност)

 Следвайки линка може да се проследи **График на Мобилния събирателен пункт за 2022 г. - Национална система** <https://www.balbok.com/upload/document/20220318-%D0%93%D0%A0%D0%90%D0%A4%D0%98%D0%9A%20%D0%9D%D0%90%20%D0%9C%D0%9E%D0%91%D0%98%D0%9B%D0%9D%D0%98%D0%AF%20%D0%A1%D0%AA%D0%91%D0%98%D0%A0%D0%90%D0%A2%D0%95%D0%9B%D0%95%D0%9D%20%D0%9F%D0%A3%D0%9D%D0%9A%D0%A2%20%D0%97%D0%90%202022-%D0%9D%D0%B0%D1%86%D0%B8%D0%BE%D0%BD%D0%B0%D0%BB%D0%BD%D0%B0%20%D1%81%D0%B8%D1%81%D1%82%D0%B5%D0%BC%D0%B0-18032022.pdf>

1. **Общински ангажименти свързани с текстилните отпадъци събрани от домакинствата**

В последните години количеството на текстилните отпадъци (дрехи и обувки) вкл. по-едри такива като дюшеци, шалтета, юргани нарасна и създава сериозни затруднения на общините свързани с тяхното събиране, транспортиране и обезвреждане.

Присъствието на текстилни отпадъци в смесените битови отпадъци, води до затруднения на инсталациите за предварително третиране и до запълване на депата за неопасни отпадъци част от регионалната система.

 България, като страна членка на ЕС, започва поетапно изграждане на инфраструктура за управление на текстилните отпадъци. На този етап все още много малко като брой общини имат изградени системи за разделно събиране на текстилни отпадъци. По-голяма част от тях не разполагат с инфраструктура за оползотворяването на тези отпадъци, както и за разделно събиране, а транспортирането им до малкото на брой инсталации в страната е икономически неизгодно. Все още основният метод за третиране на текстилните отпадъци е депонирането.

Решение има и то е регламентирано в закона за управление на отпадъците с последно изменение от 05.03.2021г. Добавя се още един поток към масово разпространените отпадъци, а именно отпадъци от дрехи и обувки. С промяната се вменява ангажимент на кметовете на общините по задължително организиране на система за разделно събиране на обувки и текстил

От 01.06.2021 г те имат право да сключат предварителни договори само с една Организация по оползотворяване на отпадъци от обувки и текстил. Общините с районно деление имат право да сключат с повече от една организация за развиване на система за разделно събиране на отпадъци от обувки и текстил. Договорите трябва да отговарят на минималните критерии и изисквания за МРО. След тримесечен срок от получаване на разрешението за Организация по оползотворяване, Кметовете на общини имат право да сключат окончателни договори за поетапно организиране на система за разделно събиране на отпадъци от текстил и обувки.

Към момента текат обществени обсъждания на Наредба за отпадъците от обувки и текстил. Наредбата е правната рамка, която обединява дейностите свързани с управлението на отпадъците от обувки и текстил. С приемането на наредбата се цели да се постигне:

* предотвратяване образуването на отпадъци от текстил като част от потока на битовите отпадъци, и увеличаване на количеството повторно употребени, рециклирани и оползотворени чрез други операции отпадъци от обувки и текстил;
* **въвеждане на задължително разделно събиране на отпадъците от обувки и текстил**;
* прекратяване на нерегламентираните практики по изгаряне на отпадъци от обувки и текстил с цел отопление от определени групи граждани с нисък социален статус;
* предприемане на мерки от лицата, които извършват дейности с отпадъци от обувки и текстил, за ограничаване на вредното въздействие на обувките и текстила през целия им жизнен цикъл и на образуваните от тях отпадъци върху човешкото здраве и околната среда;

Наредбата също така цели изпълнение на целите съгласно Рамковата директива за отпадъците 2008/98/ЕО - увеличаване на количествата рециклирани битови отпадъци и намаляване на количеството депонирани битови отпадъци.

Проекта на Наредбата определя изискванията за разделното събиране, транспортирането, съхраняването и последващото третиране, в т.ч. рециклирането, оползотворяването и/или обезвреждането на отпадъци от обувки и текстил (ООТ). Също така регламентира случаите и условията за носене на отговорност от първоначалния причинител на ООТ по цялата верига от неговото събиране до третирането му, както и за споделяне и прехвърляне на отговорността между лицата, участващи във веригата за събиране и третиране на ООТ. Регламентира мерките, които определят носенето на разширена отговорност от производителите, в т.ч. лицата, които пускат на пазара обувки и текстил както и създаването на системи за разделно събиране на ООТ.

**Задължения и отговорности на участниците в процеса:**

* Лицата, които пускат на пазара обувки и текстил:
* отговарят за разделното събиране транспортирането, съхраняването, подготовката за повторна употреба, рециклирането, оползотворяването и обезвреждането на ООТ, образувани от пуснатите от тях на пазара продукти;
* отговарят за постигането на целите: оползотворяване на не по-малко от 70 на сто от събраното количество ООТ и подготовка за повторна употреба и/или рециклиране на не по-малко от 50 на сто от събраното количество ООТ.
* осигуряват разделно събиране на ООТ в общо количество, което се равнява на 4 кг. на жител годишно;
* носят отговорност и изпълняват задълженията си индивидуално или чрез колективни системи (организации по оползотворяване)
* заплащат продуктова такса, за пуснатото на пазара количество (бройки) обувки и текстил, която се определя по цени от Наредбата за определяне на реда и размера за заплащане на продуктова такса за съответния отчетен период;
* Лицата, при чиято дейност се образуват ООТ, отговарят за предаването им в местата, определени за разделно събиране.
* Лицата, извършващи, дейностите по събиране, съхраняване, транспортиране, рециклиране, оползотворяване и/или обезвреждане на ООТ:
* трябва да притежават съответния документ по чл. 35 ЗУО;
* извършват дейностите си на специализирани площадки за събиране, третиране, в т.ч. рециклиране или оползотворяване на ООТ;
* определят броя и разположението на местата за разделно събиране на ООТ, като се отчита броят на жителите в населеното място (трябва да осигуряват най-малко едно място на 5000 жители)
* водят отчетни книги и предоставят информация и отчети съгласно изискванията на Наредба № 1 от 04.06.2014 г. за реда и образците, по които се предоставя информация за дейностите по отпадъците, както и реда за водене на публични регистри
* Организациите по оползотворяване:
* организират системи за разделно събиране на ООТ, които включват съдове за разделно събиране на ООТ от домакинствата, търговски, производствени и административни обекти;
* организират мобилни пунктове за събиране на ООТ;
* организират площадка за извършване на дейностите по събиране и съхраняване и площадка за предварително третиране на разделно събраните ООТ;
* подсигуряват съоръжения за предварително третиране на ООТ, разположени на площадката
* организациите по оползотворяване определят възнаграждение, което се заплаща от сключилите договори с нея лица, които пускат на пазара обувки и текстил;
* до 1 март организациите предоставят на МОСВ списък на лицата, участващи в тях, които не са заплатили уговореното им възнаграждение и/или които не са им докладвали количеството обувки и текстил, пуснато от тях на пазара за предходната година
* до 31 март предоставят информация относно изпълнението на целите по чл.10 и чл.11, събраното количество ООТ от домакинствата, административните, социалните и обществените сгради, търговските и други обекти, както и информация за изпълнението на плана за увеличаване на количеството разделно събрано, оползотворено, рециклирано и повторно употребено ООТ;
* Кметовете на общини:
* определят местата за разполагане на необходимите елементи на системите за разделно събиране и места за предаване на ООТ;
* оказва съдействие на организациите по оползотворяване и на лицата, които изпълняват задълженията си индивидуално;
* сключват договори за изграждане на система за разделно събиране на ООТ на територията на общината, при минимални параметри съгласно чл.18 и чл.19 на ЗУО
* съдействат при подготовката и провеждането на разяснителни кампании на организациите по оползотворяване, информират и привличат жителите на общината за прилагане на разделно събиране на ООТ;
* представят изготвена и утвърдена от общински съвет програма за управление на ООТ на територията на общината за период не по-кратък от 3 години;
* кметът на общината представя ежегодно до 31 март на министъра на околната среда и водите доклад относно изпълнението на изискванията към системите за разделно събиране;
* до 31 март кметът на общината, сключил договори по чл. 33, ал. 1, т. 2, б. “б“ представя на изпълнителния директор на ИАОС информация за предходната година съгласно приложение № 9 за събраните чрез системи за разделно събиране количества ООТ на територията на общината, за организираната система за разделно събиране на ООТ на територията на общината, в т.ч. съответствие с минималните критерии по чл. 18 и 19; за обхванатото от системи за разделно събиране население и за проведените кампании за повишаване на общественото съзнание.

Какво ще донесе на общините организирането на системи за разделно събиране на ООТ:

* намаляване на количествата отпадъци за депониране, в резултат на което се намалява честотата на сметосъбиране и сметоизвозване
* постигане на целите за повторна употреба и рециклиране ( чл.31, ал.1 от ЗУО)
* намаляване на разходите по чл.66, ал.1 от ЗМДТ
* възможност ТБО да бъде намалена
* предотвратяване затрудненията и технически проблеми в инсталациите за предварително третиране/сепариране на смесените битови отпадъци
* намаляване на нерегламентираните изгаряния на отпадъци от обувки и текстил
* разкриване на нови работни места
* организиране на кампании за насърчаване на разделно събиране и оползотворяване на отпадъци от текстил, въвличане на населението в процеса по разделно събиране текстилни отпадъци
* повишаване на информираността и ангажираността на населението и екологичната му култура
* поддържане и запазване на чистотата в населените места и в пространството около контейнерите за смесени битови отпадъци, тъй като изхвърления текстил много често се разпилява около тях

**Остава нерешен проблема с едрите текстилни отпадъци** дюшеци, килими, юргани, матраци**.** С оглед предотвратяване на нерегламентираното изгаряне на този отпадъчен поток от страна на домакинствата е препоръчително общините да създадат условия за разделното събиране на тези отпадъци чрез специални контейнери, мобилни пунктове, площадките по чл. 19, ал. 3, т. 11 от ЗУО или договори с фирми, които имат разрешително по ЗУО за управлението на тези отпадъци.

Добра практика, която общините най-често прилагат е да организират кампанийно безвъзмездно събиране на едри текстилни отпадъци от домакинствата – дюшеци, килими, юргани, матраци, като разполагат контейнери на обособени специализирани площадки.

1. **Взаимодействие с Организациите по оползотворяване на масово разпространените отпадъци**

Масово разпространените отпадъци са отпадъците, които се образуват след употреба на продукти от многобройни източници на територията на цялата страна и поради своите характеристики изискват специално управление. В Българското законодателство са регламентирани 6 вида масово разпространени отпадъци, а именно

* Отпадъци от опаковки и опаковъчни материали годни за многократна употреба, рециклиране, оползотворяване и/или обезвреждане,
* Негодни за употреба батерии и акумулатори (НУБА),
* Излязло от употреба електрическо и електронно оборудване (ИУЕЕО),
* Отработени масла и отпадъчни нефтопродукти,
* Излезли от употреба гуми (ИУГ),
* Излезли от употреба моторни превозни средства (ИУМПС)

За всеки един вид отпадък е приета Наредба, с която се определят изискванията към дейностите по управление, спазвайки йерархията на отпадъците като се опазва човешкото здраве и околната среда.

1. **Законодателна рамка свързана с управлението на Масово разпространените отпадъци, съгласно Закона за управление на отпадъците**(последно изм. и доп. от 05.03.2021 г)

С последните промени в Закона за управление на отпадъците от 05.03.2021 се определят по-високи изисквания за управление на масово разпространените отпадъци насочени към всички лица като участници във веригата:

Лицата пускащи на пазара продукти, след употребата на които се образуват масово разпространени отпадъци са отговорни за разделното им събиране и третиране, както и за постигане на съответните цели за разделно събиране, повторна употреба, рециклиране и/или оползотворяване, определени с Наредбите по чл. 13 от ЗУО описващи изискванията към продуктите, след чиято употреба се образуват МРО.

С наредбите по чл. 13, се определят и случаите, в които възнагражденията, които лицата пускащи на пазара продукти заплащат на организацията по оползотворяване, се диференцират по отношение на отделните продукти или групи от сходни продукти, отчитайки тяхната устойчивост, пригодност за ремонтиране, пригодност за повторна употреба и рециклиране, както и наличието на опасни вещества.

* Годишните отчети на всяка организация се заверяват от регистрирани одитори по смисъла на Закона за независимия финансов одит въз основа на доклад с фактически констатации относно договорените процедури за проверка изпълнението на задълженията по този закон и наредбите по чл. 13, ал. 1, в т.ч. целите по чл. 14, в съответствие с изискванията на действащото законодателство.
* Кмета на общината се задължава да осигурява на информация достъпна на обществеността по изпълнение на чл.19 от ЗУО( т. 1 - 12, 14 и 15), включително и разделното събиране на МРО както и информация относно мерките за предотвратяване образуването на отпадъци и предотвратяването на нерегламентираното изхвърляне на отпадъци чрез интернет страницата на съответната община, както и по друг подходящ начин;
* Разрешение по чл.35 от ЗУО не се изисква за дейности по **обратно приемане** на територията на търговски обекти на масово разпространени отпадъци от опаковки, за които има организирана депозитна или друга система за многократна употреба, батерии и акумулатори, електрическо и електронно оборудване (ЕЕО), обувки и текстил и гуми;
* Лицата, пускащи на пазара продукти, след употребата на които се образуват масово разпространени отпадъци предоставят информация и водят отчетност съгласно наредбите по чл. 13, ал. 1 на този закон;
* **чл.47**. Лицата, пускащи на пазара продукти, след употребата на които се образуват масово разпространени отпадъци, за които се водят публични регистри към ИАОС, се регистрират при условия и по ред, определени в съответните наредби по чл. 13, ал. 1 и наредбата по чл. 59;
* **чл.54** Разходите за управление на отпадъците, в т. ч. за необходимата инфраструктура и за нейното функциониране са за сметка на:

(доп. – ДВ, бр. 19 от 2021 г., в сила от 5.03.2021 г.) първоначалния причинител на отпадъците или настоящия, или предишния притежател на отпадъците

и/или;

1. лицата, пускащи на пазара продукти, след употребата на които се образуват масово разпространени отпадъци, в случаите, определени с този закон.

- **чл. 115**. Министърът на околната среда и водите или оправомощено от него длъжностно лице упражнява контрол за:

1. спазване условията на разрешенията по глава пета, раздел III, издадени на организации по оползотворяване и на лица, изпълняващи индивидуално задълженията си за управление на масово разпространени отпадъци, както и изпълнение на задълженията им по закона и подзаконовите нормативни актове по неговото прилагане, произтичащи от разширената отговорност на производителя;

2.дейностите по управление на отпадъци;

* регламентирани наказания с глоби на физически лица чл. 133 и глоби за Кмет на община и длъжностно лице чл.151.

Пред Кмета на общината стоят **три основни Опции** за изпълнение на задължения съгласно чл.19, ал.1 т.7 свързани с масово разпространените отпадъци а именно:

**Опция 1**: Сключване на договор с Организации по оползотворяване, притежаващи разрешение, издадено по реда на [ЗУО](https://web2.apis.bg/sofiacouncil/p.php?i=559413) за изграждане на система за разделно събиране от домакинствата.

**Опция 2**: Сключване на договор с лица, притежаващи разрешение и/ или регистрационен документ, издаден по реда на [ЗУО](https://web2.apis.bg/sofiacouncil/p.php?i=559413), за извършване на дейности по събиране, транспортиране, рециклиране и/или оползотворяване на отпадъци от ползвателите на търговските обекти, производствени, стопански и административни сгради

**Опция 3**: Организиране на разделното събиране на масово разпространените отпадъци от самата община, ползвайки средствата от такса „Битови отпадъци“ (отчисленията по чл. 64 от ЗУО за финансиране на необходимите дейности) или друго финансиране.

* 1. ***Наредби описващи управлението на масово разпространените отпадъци и взаимодействие на общините с организациите по оползотворяване.***

Организациите по оползотворяване са юридически лица, регистрирани по ТЗ или съгласно националното му законодателство, което не разпределя печалба и което управлява и/или самостоятелно извършва дейностите по разделно събиране, рециклиране и оползотворяване на масово разпространени отпадъци. Изискванията към продуктите, след чиято употреба се образуват масово разпространени отпадъци, редът и начините за тяхното разделно събиране, повторна употреба, рециклиране и/или оползотворяване, включително целите за разделно събиране, повторна употреба, рециклиране и/или оползотворяване, се определят с наредби на Министерския съвет.

С Наредбите се определят мерките, които определят носенето на разширена отговорност от производителите, в т.ч. лицата, пускащи на пазара в Република България продукти, след чиято употреба се образуват масово разпространени отпадъци, чиято цел е насърчаването на повторната употреба, предотвратяването, рециклирането и друго оползотворяване на тези отпадъци (чл.13 от ЗУО).

* Наредба за опаковките и отпадъците от опаковки;
* Наредба за батерии и акумулатори и за негодни за употреба батерии и акумулатори;
* Наредба за излезлите от употреба моторни превозни средства;
* Наредба за отработените масла и отпадъчните нефтопродукти;
* Наредба за излязлото от употреба електрическо и електронно оборудване;
* Наредба за изискванията за третиране на излезли от употреба гуми
* Наредба за намаляване на въздействието на определени пластмасови продукти върху околната среда
	1. ***Взаимодействие между общините и организациите по оползотворяване на опаковки и отпадъци от опаковки***

Отпадъците от опаковки са всякакъв вид опаковки и опаковъчни материали, които попадат в обхвата на определението за „отпадък“ по смисъла на Параграф 1 от ДР на ЗУО, с изключение на остатъците, получени от производствените процеси.

***С Наредба за опаковките и отпадъците от опаковки изм. и доп. ДВ. Бр.2 от 8 Януари 2021 г***се определят изискванията за пусканите на пазара опаковки и опаковъчни материали, както и за разделното събиране, многократна употреба, рециклиране, оползотворяване и/или обезвреждане на отпадъци от опаковки, включително постигането на цели за рециклиране и/или оползотворяване.

С наредбата се регламентират основните задължения и изисквания :

* За всички пуснати на пазара опаковани стоки, като задължително се прилага схемата на разширена отговорност на производителя по Параграф1 т. 35 от ДР на ЗУО( чл.1, ал.2)
* Лицата, които пускат на пазара опаковани стоки (чл.8)
* Операторите на инсталации и съоръжения, в които се извършват третиране, рециклиране, оползотворяване и/или обезвреждане на отпадъци от опаковки с прилагане на най-добри налични техники по отношение на опазване на човешкото здраве и околна среда(чл.15)
* Ползвателите на търговските обекти, производствени, стопански и административни сгради н населените места по чл.23, ал. 1 събират разделно получените от дейността им отпадъци от опаковки от хартия и картон, стъкло, пластмаса, дърво и метали на територията на обекта и ги предават в съответствие с изискванията на тази Наредба и в съответствие с Наредбата по чл. 22 от ЗУО (чл.19)
* Кметът на общината изпълнява задълженията си по чл.19, ал. 3, т.7 от ЗУО относно отпадъците от опаковки като сключва договори за изграждане на система за разделно събрани отпадъци от опаковки на територията на общината при минимални параметри на системата съгласно чл. 24 и чл.25 от тази Наредба.
* Организациите по оползотворяване извършват дейностите по разделно събиране, рециклиране и оползотворяване на отпадъци от опаковки и опаковъчни материали. (чл.12)

За целите на това обучение ще разгледаме отговорностите на общината в лицето на Кмета и Организацията по оползотворяване на отпадъци от опаковки за подобряване условията по сключването на договор между двете страни с цел повишаване ефективността на системата за разделно събиране и целите за изпълнение за рециклиране на общината.

**ОТГОВОРНОСТИ НА ОБЩИНАТА**

* кметът на Общината определя местата за разполагане на необходимите елементи /цветните контейнери/  от системата за разделно събиране и сортиране на отпадъците от опаковки, като осигурява минимален общ обем на съдовете, съгласно чл.24 от Наредбата;
* местата за разполагане на съдовете за разделно събиране трябва да се разполагат до съдовете за събиране на битови отпадъци (чл.25);
* предварително изготвен  списък  с разположението на елементите на събирателната инфраструктура, който   подлежи на промени, съобразно ефективността на определените в началото места.
* с договора се уговорят задълженията по изпълнението и отчитането на целите за разделно събиране, рециклиране и оползотворяване (чл.26, т. 4)
* общината се ангажира с контрола и подходящи мерки за недопускането на посегателства и кражби на отпадъците от съдовете за разделно събиране и мотивира поведението и отношението на гражданите в проявата на „добър стопанин” към цветните контейнери. (чл.26, т. 5)
* общината съдейства при подготовката и провеждането на разяснителни кампании на организациите по оползотворяване; (чл.26, т. 6)
* регламентира системата за разделно събиране с цветни съдове за събиране на отпадъци от търговски, производствени и административни обекти; чл.24, т. 2)
* определя площадка за извършване на дейностите по предварително третиране на разделно събраните отпадъци от опаковки, отговарящи на всички изисквания съгласно наредбата по чл.43, ал. 1 от ЗУО, като една площадка може да обслужва няколко системи за разделно събиране; (чл.24, т. 3)
* следи за вида и спазва изискванията към съоръжението за предварително третиране на отпадъците от опаковки; (чл.24, т. 4)
* посочва площадка за обезвреждане на отпадъците, които са събрани от системата за разделно събиране на отпадъци, но не са годни за последващо оползотворяване или рециклиране. Конкретизиране за чия сметка е транспортирането до площадка за обезвреждане на отпадъците.
* да възлага на Организацията при необходимост по-голяма честота на извозване от минимално определената, така че да не се допуска препълване на контейнерите за разделно събиране на отпадъци.
* да издава предписания, за оптимизиране на системата за разделно на отпадъци.
* Вменяване на задължение за въвеждане: GPS система на обслужващата техника и видеонаблюдение на площадката с предоставяне на директен достъп на общината.
* Конкретизиране на задълженията по предоставянето на отчети - вид и съдържание на отчета (напр. отчет за изпълнението на дейностите; отчет
* за изпълнение на целите; отчет за изпълнение на графика); срокове и др.
* актуализира при необходимост Наредбата за управление на отпадъците на територията на Община. Налага глоби и санкции  както за физическите, така и за юридическите лица – търговци, магазини и заведения, които не изпълняват разпоредбите.
* актуализира Програмата за управление на отпадъците на територията на Община в частите им, отнасящи се до разделното събиране на отпадъци и търси начини да мотивира гражданите да участват съвестно в процеса разделно събиране.
* Наблюдава и осъществява контрол върху изпълнението дейностите на фирмата подизпълнител, отговорна за  обслужването на  цветните контейнери.
* Общината сътрудничи на Организацията за качествено изпълнение на поетите ангажименти по договора.

**Допълнителни условия към договора за по ефективно сътрудничество:**

* Допълнителни договорености с Организацията за увеличаване на годишните количества събрани и предадени рециклирани материали от територията на общината регламентирани в договора, във връзка с приетите повишени цели за рециклиране;
* Предвиждане на санкции в договора с Организацията за неизпълнение на поставените годишни цели в договора;
* Прилагане на механизми за налагане на санкции на лица, които не изхвърлят отпадъците си разделно.
* Да съдейства при провеждането на преговори с управителния съвет (управителите) на етажната собственост, за предоставянето на индивидуални контейнери и/или чували.
* Да оповестява графика за обслужване на контейнерите и местата на точките за събиране на отпадъците на интернет страницата на общината;
* Конкретизиране на изисквания към контейнерите - напр. изпълнителят следва да разположи контейнери за разделно събиране тип „Иглу” (с конкретизиране на вместимостта, вида на материала и др.).
* Да изисква поставяне на претеглящо устройство към специализираната техника за обслужване на цветните контейнери;
* Конкретизиране на възможности за разделно събиране от вида „От врата до врата” - например вид на контейнерите/вместимост; възможност за събиране чрез пластмасови чували;

Организациите ще бъдат мотивирани да усъвършенстват системите за разделно събиране и да събират и предават за рециклиране по-големи количества отпадъци.

**ОТГОВОРНОСТИ НА ОРГАНИЗАЦИЯ ПО ОПОЛЗОТВОРЯВАНЕ НА ОПАКОВКИ И ОТПАДЪЦИ ОТ ОПАКОВКИ**

* Закупува и разполага за собствена сметка трицветните контейнери на територията на общината. Грижи се за поддържане доброто им състояние.
* Осигурява специализирана обслужваща техника; Предвижда поставяне на тегловно устройство на специализираната техника и отчитане теглото на отпадъка във всеки обслужен контейнер.
* Изгражда и управлява сортираща инсталация за обработка на събраните отпадъци от опаковки;
* Възстановява  за собствена сметка счупени или изгорели контейнери.
* Контролира транспортирането на  разделно събраните отпадъци от контейнерите по утвърден график .
* Отговаря за транспортирането и предаване за рециклиране на обработените отпадъци до рециклиращи заводи;
* Извършва периодични проверки и следи за спазване на предоставените  писмени инструкции за работа по  дейността  за разделното събиране и качеството на изпълнение на поетите ангажименти от фирмите подизпълнители;
* Следи през годината за количеството, качеството и вида на събраните отпадъци от цветните контейнери, изготвя справки и информира периодично Общината.
* Обработва информацията и предоставя на Общината месечни, тримесечни и годишни данни за количествата разделно събрани, сортирани и предадени на крайни преработватели отпадъци от опаковки, като предлага ефективни мерки за подобряване системата за разделно събиране, събираемостта на отпадъците от опаковки и следи за постигането на целите за рециклиране на общината;
* Конкретизиране на "точки за събиране на отпадъци” и вида (напр. жълти, сини и зелени или жълти и зелени) контейнери за събиране на отпадъци от домакинствата, различни от тези за битови отпадъци, при спазване на минималните условия на чл. 24, т. 1 от Наредбата за опаковките и отпадъците от опаковки;
* Конкретизиране на възможности за разделно събиране от вида „От врата до врата” - напр. вид на контейнерите/вместимост; възможност за събиране чрез пластмасови чували;
* Осигурява площадка за извършване на дейностите по предварително третиране на разделно събраните отпадъци, отговаряща на всички нормативни изисквания съгласно наредбата по чл. 43, ал. 1 от ЗУО
* Осигурява съоръженията за предварително третиране на отпадъци, разположени на площадката в т.ч. инсталации за сепариране на отпадъци, специализирана и транспортна техника, обезпечаваща функционирането на съоръженията за предварително третиране; едно съоръжение може да обслужва няколко системи за разделно събиране; всяко съоръжение за предварително третиране на отпадъци от опаковки трябва да отговаря на изискванията на чл.24, т.4,
* GPS система на обслужващата техника, с която да се наблюдава маршрута на обслужване на контейнерите и осъществяване на мониторинг в реално време.
* Предоставяне на първични данни за всяка извършена дейност в реално време и осигуряване на пренос на информация в реално време до сървърите на информационната система на Общината, ако има изградена.
* Осигуряване честота на обслужване на контейнерите от „точки на събиране на отпадъците”, като не се допуска препълване на контейнерите за разделно събиране на отпадъците и замърсяване на околното пространство.
* Планира и реализира по-интензивна честота на обслужване в случай на по-голямо количество отпадъци (коледни, новогодишни и други празници, пролетно или друго организирано почистване и т.н.).
* Оповестяване на график за обслужване на контейнерите и местата на точките за събиране на отпадъците.
* Поддържа в постоянна изправност и добър външен вид контейнерите, като осигурява поддръжка и дезинфекция;
* При събиране и транспортиране на разделно събраните отпадъци да не се допуска смесване на отпадъци, събрани от различните видове контейнери (син, жълт и зелен) в едно транспортно средство.
* Използваните моторни превозни средства да бъдат оборудвани и обезопасени по начин, недопускащ разпиляване на събраните отпадъци и замърсяване на околната среда.
* Организира информационни кампании с насоченост към различни целеви групи (конкретизират се - напр. домакинства, административни, социални и обществени сгради, заведения за обществено хранене, търговски обекти и обекти за отдих, забавления и туризъм), относно прилагането на системата за разделно събиране на отпадъци, ползите от разделното събиране и постигнатите резултати.
* Конкретизиране на Програма за разделно събиране на отпадъци. Тази програма е приложение, което е неразделна част към договора и в нея се регламентират:
* Генераторите на отпадъци на територията на общината - домакинства, административни, социални, здравни и обществени сгради, заведения за обществено хранене и търговските, производствени и стопански обекти, които не са сключили отделни договори за разделно събиране.
* Описание на организираната системата за разделно събиране на отпадъци, в т. ч. местата, където ще бъдат разположени съдовете за разделно събиране.
* Етапите на реализация (сроковете) за въвеждане на елементите от системата за разделно събиране на територията на общината.
* Изискванията към системата за разделно събиране на отпадъците от домакинствата, в т.ч. обслужвано население, вид, брой и разположение на съдовете и площадките за разделно събиране на отпадъците, честота на обслужване.
* Регламентиране на количествени цели за разделно събиране, рециклиране и оползотворяване на отпадъците
* План за предоставяне на информация на гражданите, търговските обекти, производствени, стопански и административни сгради по прилагане на системата за разделно събиране, провеждане на образователни и информационни кампании и работа с обществеността. Неразделна част от Програмата за разделно събиране на отпадъци е План – график за всеки район, за информиране и разясняване на жителите на обслужвания район, относно прилагането на системата за разделно събиране на отпадъци, ползите от разделното събиране и постигнатите резултати.
* Инвестиционен план с предложение за придобиване на ДМА по години, за нуждите на договора.
* ***Наредба за намаляване на въздействието на определени пластмасови продукти върху околната среда***

Основна цел на Директива (ЕС) 2019/904 на Европейския парламент и на Съвета от 5 юни 2019 година относно намаляването на въздействието на определени пластмасови продукти върху околната среда е да се намали количеството на пластмасовите отпадъци. Съгласно новите правила от 2021 г. са забранени пластмасовите чаши, чинии, прибори, сламки и др. До 2029 г. целта е за 90% разделно събиране на пластмасови бутилки, както и целта за рециклирано съдържание на пластмасовите бутилки от най-малко 25% до 2025 г. и 30% до 2030 г.

С постановление на МС № 354 от 26.10.2021 г., обн. ДВ бр.91 от 02.11.2021 г. е приета за първи път в българското законодателство, Наредба за намаляване на въздействието на определени пластмасови продукти върху околната среда. С наредбата се определят мерки за постигане на устойчиво намаляване на употребата на определени пластмасови продукти за еднократна употреба (ППЕУ), изискванията към определени ППЕУ, изискванията за маркировка към определени ППЕУ. Регламентират се мерките за носене на разширена отговорност от производители на ППЕУ и риболовни съоръжения, съдържащи пластмаса, както и задълженията им за разделно събиране и рециклиране на ППЕУ. Наредбата определя още отговорността за почистване на замърсяване с отпадъци от ППЕУ и риболовни съоръжения, съдържащи пластмаси, както и регламентира мерки за повишаване на осведомеността на потребителите на ППЕУ.

Наредбата има за цел да предотврати и намали въздействието на определени ППЕУ и риболовни съоръжения, съдържащи пластмаса върху околната среда и по-специално върху водната среда и върху здравето на човека, както и да насърчи прехода към кръгова икономика с иновативни и устойчиви бизнес модели, продукти и материали, с цел ефикасно функциониране на вътрешния пазар на ЕС.

Съгласно чл.2, наредбата се прилага за пластмасови продукти за еднократна употреба по Приложение № 1; продуктите, изработени от оксо-разградима пластмаса и за риболовните съоръжения, съдържащи пластмаса. Наредбата не допуска пускането на пазара на пластмасови продукти за еднократна употреба по Приложение № 1, част Б, както и на продуктите, изработени от оксо-разградима пластмаса.

В глава ІІ на наредбата са разписани мерки за устойчиво намаляване на потреблението на ППЕУ.

**Задължения и отговорности на участниците в процеса**:

* Бизнес оператори (лицата, които произвеждат, преработват и/или дистрибутират храна), които използват ППЕУ, прилагат мерки за намаляване на потреблението на ППЕУ:
* посочват вредното въздействие върху околната среда от нерегламентирано изхвърляне, след употреба на пластмасови продукти;
* посочват варианти за използване на алтернативни продукти;
* предлагат ППЕУ на крайния потребител срещу заплащане на сума, отделно от стойността на храната или напитката;
* Производителите на ППЕУ:
* задължително маркират всеки продукт с видима, ясно четлива маркировка, която информира потребителите за подходящите варианти за управление на отпадъците от продукта или начините за обезвреждане на отпадъците, които трябва да се избягват за този продукт, в съответствие с йерархията на отпадъците;
* информират за наличието на пластмаси в продукта и произтичащото от това отрицателно въздействие върху околната среда от замърсяване или друг неправилен начин за обезвреждане на отпадъците от продукта.
* Производителите на риболовни съоръжения, съдържащи пластмаса:
* отговарят за намаляването образуването на отпадъци от риболовни съоръжения и свеждане до минимум на въздействието им върху околната среда;
* оптимизират използването на риболовни съоръжения, вкл. и многократната им употреба, както и влагането на рециклирани материали при производството им
* отговарят за разделното събиране на отпадъци от риболовни съоръжения, организиране на системи за разделно събиране, рециклиране и оползотворяване на тези отпадъци
* отговарят за екологосъобразното обезвреждане на отпадъци от риболовни съоръжения, които не могат да бъдат рециклирани и/или оползотворени

**Разширена отговорност на производителите:**

* Производителите на ППЕУ по Приложение № 1, част Д (от наредбата) прилагат схема на разширена отговорност на производителя, съгласно която покриват разходите за:
* събиране на отпадъците от продуктите по ал. 1, които са изхвърлени в обществени системи за събиране, включително за инфраструктурата и нейното функциониране, и за последващото транспортиране и третиране на тези отпадъци;
* почистване на замърсяването с отпадъци, които произтичат от употребата на продуктите по ал. 1, и за последващото транспортиране и третиране на тези отпадъци;
* провеждане на национални представителни проучвания по чл. 13. Разходите за почистване на замърсяването с отпадъци се ограничават до дейности, извършвани от централни или териториални органи на изпълнителната власт или от тяхно име.
* Производителите на ППЕУ по Приложение № 1, част Е:
* създават системи за разделно събиране на отпадъците от тези продукти, които включват специализирани съдове за разделно събиране и се разполагат на площадите, алеите, парковите и другите територии от населените места, предназначени за обществено ползване
* организират събиране по подходящ начин на отпадъците по ал. 1, в т.ч. чрез поставяне на специализирани съдове за разделно събиране и на мястото на продажбата, в случай че това е технически възможно, или в близост до мястото на продажба и други места, където се образуват отпадъците;
* предават събраните отпадъци на площадки за временно съхраняване, на съоръжения за предварително третиране, рециклиране и/или оползотворяване;
* Производителите на риболовни съоръжения, съдържащи пластмаса:
* покриват разходите за разделно събиране на отпадъците от риболовните съоръжения, които са изхвърлени на местата по чл. 17,
* покриват разходите за осигуряване на съдове за събиране на отпадъци, и за последващото транспортиране и третиране на тези отпадъци.

Системите за разделно събиране на ППЕУ са част от системите за разделно събиране на отпадъци от опаковки по глава трета, раздел II от Наредбата за опаковките и отпадъците от опаковки (обн., ДВ, бр. 85 от 06.11.2012 г.), съгласно която лицата, при чиято дейност се образуват отпадъци по ал.1, отговарят за цялостното им оползотворяване и/или рециклиране. Съгласно преходните разпоредби на наредбата, чл.21.изискванията на настоящата наредба се прилагат с приоритет при противоречие с Наредбата за опаковките и отпадъците от опаковки или други относими разпоредби на нормативните актове по управление на отпадъци.

В наредбата се определят цели на производителите на ППЕУ по Приложение № 1, които следва да осигуряват разделно събиране за рециклиране на отпадъците от тези продукти поетапно до 2030 година. Регламентирани са минималните суми за заплащане на ППЕУ от крайните потребители по години.

Спрямо заложените цели по чл. 31, ал. 1, т. 1 от ЗУО, определени в НПУО 2014-2020 г. до 1 януари 2020 г. най-малко 50 на сто от общото тегло на отпадъците от хартия и картон, метал, пластмаса и стъкло следваше да бъде включено в подготовка за повторна употреба и рециклиране на отпадъчни материали. Целта се оказа трудно постижима и малко общини успяха да я достигнат в рамките на програмния период.

Новата европейска цел за пластмасовите отпадъци е минимум 50% от количеството на отпадъчните пластмасови опаковки да се рециклира до 2025 г.

**Препоръки към общините, които да им помогнат да постигнат поставените цели за пластмасови отпадъци до 2025 г:**

* провеждане на по-целенасочени мерки за предотвратяване образуването на отпадъци от опаковки и повторно използване на опаковки. Мултиплициране на вече съществуващи добри практики в други общини на национално ниво:
* Добра практика, въведена в детски градини в община Варна и други общини за подмяна използването на пластмасови чаши за еднократна употреба за вода и други напитки за децата с метални чаши за многократна употреба (метална посуда). В рамките на година и половина 19 детски градини от градовете София, Благоевград, Пазарджик, Търговище, Елин Пелин, Перник и Чепеларе са подкрепили екологичната кампания и са заменили пластмасовите чаши с иноксови и са успели да предотвратят отпадъците от 2 млн. броя пластмасови чаши за еднократна употреба (7 тона пластмасови отпадъци) и са спестили финансов ресурс за закупуване на пластмасови чаши - <https://www.ngobg.info/bg/news/116618-%D0%B4%D0%B5%D1%82%D1%81%D0%BA%D0%B8%D1%82%D0%B5-%D0%B3%D1%80%D0%B0%D0%B4%D0%B8%D0%BD%D0%B8-%D0%B2-%D0%BE%D0%B1%D1%89%D0%B8%D0%BD%D0%B0-%D0%B2%D0%B0%D1%80%D0%BD%D0%B0-%D0%B7%D0%B0%D0%BC%D0%B5%D0%BD%D0%B8%D1%85%D0%B0-%D0%BF%D0%BB%D0%B0%D1%81%D1%82%D0%BC%D0%B0%D1%81%D0%BE%D0%B2%D0%B8%D1%82%D0%B5-%D1%87%D0%B0%D1%88%D0%B8-%D1%81.html>
* Добра практика, която представлява нов управленски подход за предотвратяване образуването на отпадъци, приложена от община Бургас. Администрацията на община Бургас разработва „План за ограничаване употребата на пластмасови продукти за еднократна употреба“. Целта е да се направят обстойно обследване за използваните в общинската администрация, общинския съвет, общинските предприятия и общинските търговски дружества пластмасови продукти за еднократна употреба, да се направят технически и финансово-икономически анализи за ограничаване и премахване използването на пластмасови продукти за еднократна употреба и да се изготви план с мерки, които да се приложат в организации под контрола на община Бургас за предотвратяване образуването на пластмасови отпадъци.
* провеждане на масови информационни кампании сред жителите на общините, както и обществеността като цяло
* Инициатива за използване на чаши за многократна употреба по време на обществени събития на открито вместо пластмасови чаши за еднократна употреба с цел предотвратяване на пластмасови отпадъци е приложена п време на фестивала ВАРНА ГРИЙН ФЕСТ, проведен през юли 2019 г. Информация може да се намери на следния линк: https://novavarna.net/2019/07/05/%D0%B2%D0%B0%D1%80%D0%BD%D0%B0- %D0%B3%D1%80%D0%B8%D0%B9%D0%BD-%D1%84%D0%B5%D1%81%D1%82- %D0%BF%D1%80%D0%B5%D0%B7-%D1%8E%D0%BB%D0%B8-2019-%D0%B4%D0%B0- %D1%81%D0%B5-%D0%B7%D0%B0%D0%B1%D0%B0%D0%B2%D0%BB/
* Инициатива за провеждане на обществено събитие в планината без употребата на пластмасови продукти за еднократна употреба. Добрата практика е приложена праз март 2019г. в Панчарево, където е проведен първият планински маратон без пластмаса. Според организаторите от спортен клуб "Бегач" спортната надпревара ще бъде първата в България, която ще се проведе без употребата на пластмаса за еднократна употреба. Добри практики 378 Информация за събитието може да се намери на: https://www.dnevnik.bg/sport/2019/03/29/3411859\_pancharevo\_shte\_prieme\_purviia\_pla ninski\_maraton\_bez/
* подобряване и разширяване на системите за разделно събиране на отпадъците от опаковки, предвид нарастването на количествените цели за рециклиране и оползотворяване на отпадъците от опаковки, както и специфичните цели за разделно събиране на пластмасовите бутилки за еднократна употреба до 3 литра.
* актуализиране и подобряване на контролните и проверяващи механизми за спазване на изискванията от търговски обекти, производствени, стопански и административни сгради да събират разделно отпадъците си от опаковки и да ги предават на оторизирани за целта лица за последващо рециклиране и оползотворяване.

Комбинираното прилагане на тези мерки ще доведе както до екологични ползи (нараснали количества разделно събрани отпадъци от опаковки), така и до намаляване на разходите на общините за третиране на битовите отпадъци.

* 1. ***Взаимодействие между общините и организациите по оползотворяване на негодни за употреба батерии и акумулатори (НУБА)***

С Наредбата за батерии и акумулатори и за негодни за употреба батерии и акумулатори в сила от 08.01.2013 г. приета с ПМС № 351 от 27.12.2012 г., последно изм. и доп. ДВ. бр.60 от 20 Юли 2018 г. се определят изискванията за пускането на пазара на батерии и акумулатори и за разделното събиране, транспортирането, съхраняването, предварителното третиране, рециклирането, оползотворяването и/или обезвреждането на негодни за употреба батерии и акумулатори (НУБА). С наредбата се регламентират задълженията на общините, както и на всички лица, които пускат на пазара батерии и акумулатори, лица, които извършват продажба на батерии и акумулатори, лицата, занимаващи се със събиране, рециклиране или друг вид третиране на НУБА

**Задължения на Кмета на общината съгласно чл. 27 от тази Наредба:**

* организира дейностите по събиране и временно съхраняване на портативни и автомобилни НУБА и предаването им за предварително третиране, рециклиране, оползотворяване и/или обезвреждане по чл. 19, ал. 3, т. 7 ЗУО , когато сключи договор с:

а) организация по оползотворяване на НУБА или

б) други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на НУБА на територията на **съответната община** и/или комплексно разрешително, издадено по реда на глава седма, раздел II от ЗООС.

* определя местата за разполагане на необходимите елементи на системата за разделно събиране на негодни за употреба батерии и акумулатори (НУБА) на територията на общината, когато същите се разполагат върху общински имот;
* договаря броя и разположението на съдовете и площадките за разделно събиране на отпадъците, честота на обслужване, в зависимост от обслужваното население в общината.

- кметовете на общини с районно деление могат да сключат договори с различни организации за всеки район поотделно.

* извършва контрол по спазване на изискванията за разделно събиране на портативни и автомобилни НУБА на територията на съответната община;
* предоставя информация на гражданите на съответната община по прилагане на системата за разделно събиране на портативни и автомобилни НУБА, провеждане на образователни и информационни кампании и работа с обществеността;
* предоставя информация, чрез сайта на общината и други информационни канали на гражданите и юридическите лица, които притежават негодни за употреба портативни и/или автомобилни батерии и акумулатори, и могат да:
1. върнат НУБА на територията в търговския обект, в който се предлагат батерии и акумулатори от същия вид, без да е необходимо да закупуват нови;
2. предават НУБА на площадката, регламентирана в договора с организацията за съхраняване на НУБА;
3. предават НУБА на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и други отпадъци на територията на общината;
* предоставяне най-малко веднъж годишно на информация за разделно събраните портативни и автомобилни НУБА на територията на общината.
* Забранява изхвърлянето на НУБА в съдовете за битови отпадъци в т.ч. за биоотпадъци и за разделно събиране на отпадъци от опаковки и отпадъчни материали от хартия и картон, метали, пластмаси и стъкло, както и изхвърлянето и/или изливането на електролит от НУБА. Забраната се регламентира с Наредбата по чл.22 от ЗУО.

**Отговорности на Организацията на НУБА към общините:**

* За изпълнение на част от задълженията си за събиране и рециклиране на НУБА организациите по оползотворяване сключват договори с кметове на общини;
* Предоставя необходимия брой и обем контейнери за разделно събиране на собствена/ наета или предоставена от общината площадка;
* Площадките за съхраняване на НУБА, специализираните превозни средства за събиране и местата за поставяне на съдовете за събиране на портативни и/или автомобилни НУБА се обозначават с табели "Събирателен пункт за негодни за употреба батерии и акумулатори".
* Площадките за съхраняване на НУБА се проектират, оборудват и експлоатират, съгласно изискванията към площадките, съоръженията и инсталациите за съхраняване на отпадъци на наредбата по чл. 43, ал. 1 от ЗУО и Наредбата за батерии и акумулатори и за негодни за употреба батерии и акумулатори.
* Организациите по оползотворяване на НУБА и лицата, които пускат на пазара батерии и акумулатори и изпълняват задълженията си индивидуално, задължително предоставят на кмета на информация, Списък с местата за обратно приемане на портативни и/или автомобилни НУБА в търговските обекти на територията на общината, който се публикува и е достъпен ва всички граждани;
* Организацията по оползотворяване, предоставя на кметът на общината отчети за дейностите по отпадъците, по ред, определен в договора и отчета за изпълнение на поетите количествени цели.
* Организацията по оползотворяване организира видовете НУБА да се предават на инсталации/съоръжения за рециклиране и/или оползотворяване на територията на Република България или за извършване на дейностите извън страната при спазване изискванията на Регламент (ЕО) № 1013/2006.
	1. ***Взаимодействие между общините и организациите по оползотворяване*** ***на излязло от употреба електрическо и електронно оборудване*** *(ИУЕЕО)*

**С наредба за излязлото от употреба електрическо и електронно оборудване** приета с ПМС № 256 от 13.11.2013 г., в сила от 1.01.2014 г. се определят изискванията за разделното събиране, транспортирането, съхраняването, предварителното третиране, повторната употреба, рециклирането, оползотворяването и/или обезвреждането на излязло от употреба електрическо и електронно оборудване (ИУЕЕО).

**Отговорностите на кмета се регламентират в Чл. 27** от тази Наредба:

* Кмета отговаря за прилагането на системата за разделно събиране на ИУЕЕО от домакинствата, в т.ч. обслужвано население, вид, брой и разположение на съдовете и площадките за разделно събиране на ИУЕЕО, честота на обслужване;
* определя местата за разполагане на необходимите елементи на системите за разделно събиране и местата за предаване на ИУЕЕО, върху общински имоти на територията на общината или друга площадка предоставена от организацията или лицето, с което общината сключи договор съгласно чл. 19, ал. 3, т. 7 ЗУО
* оказва съдействие и на лицата, които изпълняват задълженията си индивидуално, в т.ч. местата за разполагане на необходимите елементи на системите за разделно събиране и местата за предаване на ИУЕЕО;
* кметовете на общини с районно деление могат да сключват договори за всеки район поотделно.
* кметът на общината изготвя и утвърждава график за събиране на ИУЕЕО, образувано в бита, включващ не по-малко от две дати годишно.
* упражнява контрол по спазване на изискванията за разделно събиране на територията на общината и изпълнение на графика;
* осигурява начина за предоставяне на информация на гражданите на съответната община по прилагане на системата за разделно събиране, провеждане на образователни и информационни кампании и работа с обществеността;
* предоставя информация на гражданите за местата за предаване на ИУЕЕО, образувано от бита;

Изготвя забрана и регламентирани санкции с Наредбата по чл.22 от ЗУО относно:

1. чупенето на излезли от употреба газоразрядни лампи и електроннолъчеви тръби;
2. изоставянето, изхвърлянето или друга форма на нерегламентирано обезвреждане на ИУЕЕО;
3. изхвърлянето на ИУЕЕО в съдове за събиране на битови отпадъци в т.ч. биоотпадъци и съдове за разделно събиране на отпадъци от опаковки.

Предоставя обработена информация от организацията по оползотворяване чрез сайта на общината и други информационни канали насочена към гражданите и юридическите лица, притежатели на ИУЕЕО, които могат да:

1. върнат безплатно ИУЕЕО в търговските обекти, които извършват продажба на ЕЕО, при покупката на ново ЕЕО от сходен вид и изпълняващо същите функции;

2. върнат безплатно много малко по размер ИУЕЕО (при което нито един външен размер не надвишава 25 cm) в търговските обекти или на входа на обектите, които извършват продажба на ЕЕО, с търговска площ, по-голяма или равна на 400 m2, без да закупуват ЕЕО от подобен вид;

3. предадат безплатно ИУЕЕО, по заявка, съгласно утвърдения график за събиране на ИУЕЕО, когато има сключен договор.

4. предават ИУЕЕО на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и други отпадъци на територията на общината.

**Отговорности на Организацията за ИУЕЕО към общините:**

Организациите по оползотворяване на ИУЕЕО създават системи за разделно събиране на ИУЕЕО в общините, образувано в бита, като осигурят:

* превозни средства – от местата, в които се образува ИУЕЕО, или чрез поставяне на съдове за събиране, разположени на мястото на продажбата на ЕЕО или на друго достъпно място в района, в който се образува ИУЕЕО, или чрез оборудване на места за разделно събиране на ИУЕЕО;
* да регламентират през кмета на общината и осигурят предаване на събраното количество ИУЕЕО на площадки за съхраняване, съоръжения за предварително третиране, рециклиране, оползотворяване и/или обезвреждане;
* да предоставят на кмета на общината най-малко веднъж годишно на информация за събраното ИУЕЕО на територията на общината.
* предоставените площадки за съхраняване и за предварително третиране на ИУЕЕО се проектират, оборудват и експлоатират съгласно изискванията на [Наредбата за излязлото от употреба електрическо и електронно оборудване](https://web2.apis.bg/sofiacouncil/p.php?i=1821939" \t "_blank) и изискванията към площадките, съоръженията и инсталациите за съхраняване на отпадъци по наредбата по [чл. 43, ал. 1 ЗУО](https://web2.apis.bg/sofiacouncil/p.php?i=559413#p32299802).
* местата за разделно събиране на ИУЕЕО, включително тези, разположени в обекти, където се извършва продажба на ЕЕО, и площадките за съхраняване се обозначават с табели "Събирателен пункт за излязло от употреба електрическо и електронно оборудване".
* лицата, които пускат на пазара ЕЕО и изпълняват задълженията си индивидуално и намиращи се на територията на общината, също предоставят на кмета информация за местата за предаване на ИУЕЕО, образувано от бита.
	1. ***Взаимодействие между общините и организациите по отработените масла и отпадъчните нефтопродукти***

С Наредбата за отработените масла и отпадъчните нефтопродукти Приета с ПМС № 352 от 27.12.2012 г., обн., ДВ, бр. 2 от 08.01.2013 г, в сила от 8.01.2013 г. се определят изисквания за пускането на пазара на масла и разделното събиране, съхраняването, транспортирането, оползотворяването и обезвреждането на отработени масла и отпадъчни нефтопродукти.

 **Отговорности на Кметът на общината съгласно чл. 39 от Наредбата :**

* организира дейностите по събиране и съхраняване на отработените масла и отпадъчни нефтопродукти и предаването им за оползотворяване или обезвреждане по чл. 19, ал. 3, т. 7 ЗУО, като сключи договор с организация по оползотворяване;
* съгласува местата за смяна на отработени масла и отпадъчните нефтопродукти на територията на общината и информира обществеността за местоположението им и условията за приемане;
* Оповестява чрез медиите и сайта на общината местата за събирането и/или съхраняването на отработени масла и/или отпадъчни нефтопродукти:

1. местата за смяна на отработени масла и площадките за предварително съхраняване, когато са образувани в резултат на експлоатацията на техника и оборудване;

2. събирателни пунктове, обособени самостоятелно или като част от площадките, на които са разположени съоръжения и инсталации за оползотворяване и/или обезвреждане на отработени масла и отпадъчни нефтопродукти

* Регламентира в Наредбата по чл. 22 от ЗУО задълженията на лицата, които извършват продажба на масла на крайните потребители на територията на общината, предназначени за употреба в моторни превозни средства, като ги задължава да осигурят безплатно на крайния потребител информация, поставена на видно място на територията на обекта, относно местата за смяна на маслата след употребата им и възможните опасности за здравето и риска за околната среда при неправилно манипулиране.

**Отговорности на Организацията за отработените** **масла и отпадъчните нефтопродукти към общините:**

* Организацията по оползотворяване на отработени масла" е юридическо лице, регистрирано по Търговския закон или съгласно националното му законодателство, което не разпределя печалба и което управлява и/или самостоятелно извършва дейностите по разделно събиране, рециклиране и оползотворяване.
* Организацията по оползотворяване на отработени масла сключва договор с кмета на общината, като съгласува местата за смяна на отработени масла и отпадъчните нефтопродукти на територията на общината;
* Отработените масла и отпадъчните нефтопродукти се събират и съхраняват разделно по видове с кодове и наименования съгласно Наредбата за класификация на отпадъците или по начин, който позволява тяхното регенериране оползотворяване и/или обезвреждане;
* Предлага и съгласува местата и обособените части от площадки, на които се извършват дейности с отработени масла и/или отпадъчни нефтопродукти, според из изискванията по [Наредбата за отработените масла и отпадъчните нефтопродукти](https://web2.apis.bg/sofiacouncil/p.php?i=640835) и изискванията към площадките, съоръженията и инсталациите за съхраняване на отпадъци по наредбата по [чл. 43, ал. 1 от ЗУО](https://web2.apis.bg/sofiacouncil/p.php?i=559413#p32299802);
* предоставят на кмета на общината най-малко веднъж годишно информация за събраното количество отработени масла на територията на общината;
* Организациите по оползотворяване на отработени масла и лицата, които пускат на пазара масла и изпълняват задълженията си индивидуално, предоставят на кмета информация за съответните местата.
	1. ***Взаимодействие между общините и организациите по излезли от употреба гуми (ИУГ)***

С Наредбата за изискванията за третиране на излезли от употреба гуми приета с ПМС № 221от 14 септември 2012 г. в сила от 25.09.2012 г. се определят изискванията за събирането, транспортирането, съхраняването, оползотворяването или обезвреждането на излезли от употреба гуми (ИУГ), включително целите за регенерирането и/или рециклирането и/или оползотворяването им. Наредбата се прилага за:

1. всички видове пуснати на пазара гуми (външни, вътрешни и плътни), независимо от предназначението им;

2. за излезлите от употреба гуми.

**Отговорности на Кмета на общината съгласно тази Наредба:**

* съдейства за извършване на дейностите по събиране и съхраняване на ИУГ и предаването им за оползотворяване или обезвреждане, когато има сключен договор с организация за ИУГ за извършване на дейностите по събиране и съхраняване на ИУГ и предаването им за оползотворяване или обезвреждане;
* определя местата за събиране на ИУГ на територията на общината, когато същите се разполагат върху общински имот;
* публикува на сайта на общината местата с площадките за събиране и съхраняване на ИУГ съгласно сключения договор с организацията;
* определя условията в Наредбата по чл. 22 от ЗУО за Притежателите, извършващи продажба и/или смяна на гуми, в т.ч. мобилните сервизи за гуми и техните задължения:
1. да осигурят възможност за приемане на ИУГ от крайните потребители в местата на продажба и смяна на гумите;
2. да поставят на видно място в търговските обекти табели, съдържащи информация за възможностите и начина за обратно приемане в търговския обект на ИУГ.
3. предаването на ИУГ крайните потребители не дължат заплащане.

- изготвя забрана и регламентирани санкции с Наредбата по чл.22 от ЗУО относно:

1. изоставянето, нерегламентираното изхвърляне или друга форма на неконтролирано обезвреждане на ИУГ;

2. изгарянето на ИУГ с изключение на случаите, в които лицата притежават съответното разрешение, издадено по реда на [ЗУО](https://web2.apis.bg/sofiacouncil/p.php?i=559413).

- информира и стимулира населението за разделно събиране на на ИУГ чрез Сайта за услугите за отпадъци на община;

**Отговорности на Организацията за излезли от употреба гуми (ИУГ) към общините:**

* организацията осигурява събирането и/или съхраняването на ИУГ да се извършва на собствени или наети площадки за събиране и/или съхраняване на ИУГ обособени самостоятелно или като част от площадките, на които са разположени съоръжения и инсталации за оползотворяване или обезвреждане на ИУГ.
* осигуряване на съдове, транспортна техника, съоръжения друга техника за предварително и последващо третиране на ИУГ
* изграждане на площадки за последващо третиране на ИУГ
* дейностите по оползотворяване или обезвреждане на ИУГ се извършват в съответствие със ЗУО и подзаконовите нормативни актове по прилагането му с цел предотвратяване на възможните вредни въздействия върху човешкото здраве и околната среда.
* провеждане на информационни кампании и разработването на информационни материали;
* текущ и годишен отчет за предходната календарна година за количеството събрани ИУГ на територията на общината
	1. ***Взаимодействие между общините и организациите по излезлите от употреба моторни превозни средства (ИУМПС)***

С наредба за излезлите от употреба моторни превозни средства Приета с ПМС № 11 от 15.01.2013 г, последно изм. и доп. ДВ. бр.60 от 20 Юли 2018г се определят изискванията за събирането, транспортирането и третирането на излезлите от употреба моторни превозни средства (ИУМПС) и изискванията към пусканите на пазара моторни превозни средства (МПС), материали и компоненти за тях.

**Отговорностите на кмета се регламентират в чл.16 от Наредбата**

* Определя изискванията към системата за събиране на ИУМПС на територията на съответната община;
* Сключва договор с организации по оползотворяване на ИУМПС и/или лица, които изпълняват задълженията си индивидуално за дейностите по съхраняване и третиране на ИУМПС .
* Определя местата за разполагане на необходимите елементи на системата за разделно събиране и местата за предаване на излезли от употреба моторни превозни средства ИУМПС, върху общински имоти на територията на общината, в съответствие с програмата за управление на отпадъците и настоящата наредба, в случаите, когато икономическите оператори не са изградили площадки за събиране и съхраняване и на центрове за разкомплектоване на ИУМПС.
* Организира дейностите по събирането на ИУМПС по  и предаването им в центрове за разкомплектоване, за което контролните органи, определени от кмета на общината уведомяват звеното "Пътна полиция" или областната дирекция на Министерството на вътрешните работи по месторегистрация на МПС.
* Извършва контрол по спазване на изискванията за събиране на ИУМПС на територията на съответната община;
* Проследява спазването на задължението за предоставяне на информация на гражданите на съответната община по прилагане на системата за събиране на ИУМПС;
* Провежда и участва в организирането на образователни и информационни кампании и работа с обществеността;
* определя местата за събиране на ИУМПС като се отрежда достатъчно площ и получава отчет от Организацията за броят на ИУМПС на територията на общината за година.
* Кметовете назначават комисия от общинска администрация за установяване на ИУМПС, собствеността на терена и собствеността на ИУМПС. На установените ИУМПС се залепва стикер – предписание и се подава сигнала на Организацията, с която притежава договор;
* Регламентира в Наредбата по чл. 22 на ЗУО реда за ИУМПС, които се намират върху имот държавна или общинска собственост. Собственикът е длъжен да предаде МПС на площадка за временно съхранение или в център за разкомплектоване на ИУМПС, с които общината има сключен договор. Когато собственик на МПС не изпълни задължението за предаване, както и в случаите, когато ИУМПС не може да бъде идентифицирано поради липса на регистрационен или идентификационен номер и при невъзможност собственикът да бъде установен се прилага процедурата по [чл. 143, ал. 7](https://legislation.apis.bg/doc/11110/0/#p36207818) и [ал. 8 от Закона за движението по пътищата](https://legislation.apis.bg/doc/11110/0/#p36207818).
* Изготвя забрана, регламентирана в Наредбата по чл. 22 на общината за:
* 1. разполагането на ИУМПС в имоти общинска и държавна собственост;
* 2. предаването на ИУМПС на лица, които не притежават разрешение, издадено по реда на [Закона за управление на отпадъците](https://legislation.apis.bg/doc/559413/0/), или комплексно разрешително, издадено по реда на глава седма, раздел II от [Закона за опазване на околната среда](https://legislation.apis.bg/doc/9236/0/).

**Отговорности на Организацията за излезлите от употреба моторни превозни средства (ИУМПС) към общините:**

* осъществяват конкретната дейност в съответствие с изискванията на [Наредбата за излезлите от употреба моторни превозни средства](https://sofia.obshtini.bg/doc/678135/0/);
* приемат ИУМПС на денонощно охраняеми паркинги за временно съхранение и съставят констативен протокол за състоянието на ИУМПС;
* води отчетни книги по Наредба № 2 за реда и образците, по които се предоставя информация за дейностите по отпадъците, както и реда за регистъра за приетите автомобили, заверен в КАТ и предоставят информация на общината;
* води регистър за приетите автомобили, заверен в сектор КАТ на СД Полиция по място;
* предават за разкомплектоване ИУМПС не по-рано от 14 дни от датата на приемането ИУМПС за временно съхранение;
* освобождават ИУМПС в 14-дневния срок, в случаите, когато Собственикът е поискал връщането и е заплатил разходи по принудителното преместване и временното съхранение, както и глобата (имуществената санкция);
* - предоставят информация за количеството и броя ИУМПС, които са събрани и третирани през отчетния период, както и наличието на отчетни документи за тях.
* Организират и съдействат за провеждането на информационни кампании и популяризиране на местата с изградени площадки за събиране на ИУМПС съвместно с общината.
	1. ***Наредба за изменение и допълнение на Наредба № 1 от 04 юни 2014г. за реда и образците, по които се предоставя информация за дейностите по отпадъците, както и за реда за водене на публични регистри – обн. ДВ бр.51 от 20.06.2014, посл. изм. и доп. ДВ бр.82 от 01 октомври 2021 г.***

**Мотиви за изменение и допълнение на наредбата:**

 Основна причина за изменение и допълнение на действащата до 2020 г. наредба е промяната в ЗУО на чл.48, ал.8, относно воденето на отчетност за дейности с отпадъци както и реда за публичните регистри. Съгласно ал.8 на ЗУО, воденето на публичните регистри и предоставянето на информация се извършват съгласно наредбите по ал.1, задължително в електронна среда, чрез Национална информационна система „Отпадъци“ (НИСО).

 Промяната и допълнението в наредбата се налага и поради въвеждането на изискванията на Директива (ЕС) 2018/852 за изменение на Директива 94/62/ЕО относно опаковките и отпадъците от опаковки в българското законодателство, които от своя страна водят до необходимост от промени във воденето на отчетност и докладването на информация за отпадъци от опаковки.

 През 2020 година наредбата се актуализира, но лицата, които осъществяват трансграничен превоз, не успяват да изпълняват задълженията си, за изпращане на точна и вярна информация до контролните органи в нормативно указания срок. Също така чрез изменение на Регламент 2020/2174, се актуализира кода на пластмасовите отпадъци, за които се декларира, че в състава на транспортираните отпадъци съдържанието на други материали, примеси или замърсители е не повече от десет тегловни процента за конкретната пратка. Всичко това налага поредно изменение и допълнение на наредбата.

Наредба № 1 определя реда и образците за водене на отчетност за дейностите по отпадъци, за предоставяне на информация на дейностите по отпадъци, за реда за предоставяне на информация от лицата, които пускат на пазара продукти, след употребата на които се образуват масово разпространени отпадъци, както и реда за водене на публични регистри по чл.45, ал.1 от ЗУО.

С изменението и допълнението на наредбата се въвежда изграждането и поддържането на Национална информационна система „Отпадъци“ (НИСО), в отговор на чл.48, ал.1 от ЗУО.

**Задължени лица по наредбата са:**

* Лицата, чиято дейност е свързана с образуване, събиране и транспортиране на производствени и/или опасни отпадъци, със събиране, съхраняване и транспортиране на битови, строителни и масово разпространени отпадъци
* Лицата, които пускат на пазара продукти, след употребата на които се образуват масово разпространени отпадъци
* Организации по оползотворяване
* Регионални сдружения за управление на отпадъци
* Лицата, които извършват дейности като търговец или брокер на отпадъци и др.

Измененията и допълненията в наредбата са по отношение на начина на водене на отчетните книги, който се извършва по електронен път в НИСО, поддържана от ИАОС, при наличие на квалифициран електронен подпис (КЕП). До момента отчетността се водеше в отчетни книги на хартиен носител или в системата на ИАОС. С измененията, хартиения носител отпада. Удължава се срока за ежемесечното подаване на отчетните книги до 15 дни след изтичането на месеца. Досегашният срок беше до 5 дни. Годишните отчети се подават в същия срок – до 10 март на текущата година чрез НИСО, като промяната е във формуляра - чрез електронно заявление. Корекции на годишните отчети, се извършват в системата на НИСО до 31-ви март на текущата година.

Въвежда се допълнение в чл.10, ал.4, което обхваща отчетните книги по чл. 7, т. 2 за отпадъци с произход от общинските системи за събиране на смесени битови отпадъци с код 20 03 01 (смесени битови отпадъци), които могат да се попълват веднъж месечно с един запис за общото количество транспортирани отпадъци по дати. В досега действащата наредба, тази възможност не беше предвидена.

Към публичните регистри, които се водят от изп. директор на ИАОС, с промяната на наредбата от 2021 г се добавят и лицата, които пускат на пазара обувки и текстил и опаковани стоки. Вписването на лицата, става посредством регистрационни образци в информационната система на ИАОС.

Нова възможност, която дава въвеждането на НИСО и изменението на наредбата от 2021 г. е подаване на заявление за издаване, изменение и/или допълнение или прекратяване на документи за извършване на дейности с отпадъци по реда на чл. 67 и 78 ЗУО, за подаване за утвърждаване или прекратяване на действието на работен лист за класификация на отпадъците по приложение № 5 от Наредба № 2 от 23 юли 2014 г. за класификация на отпадъците (ДВ, бр. 66 от 8.08.2014 г.), регистриране на задължените лица в регистъра на производителите на отпадъци, които са престанали да бъдат отпадъци и регистриране на лицата, извършващи дейности като търговец или като брокер на отпадъци.

От 01.01.2022 година са изменени:

* приложение №2 -  Отчетна книга за събиране и транспортиране или за събиране и съхраняване (оползотворяване с код R13 по смисъла на Приложение 2 от ЗУО и/или обезвреждане с код D15 по смисъла на Приложение 1 от ЗУО);
* приложение №4 - Отчетна книга за оползотворяване и/или обезвреждане (с изключение на депониране) на отпадъци /DOC формат/
* приложение №6 - Отчетна книга за събиране и транспортиране или за събиране и съхраняване (оползотворяване с код R13 по смисъла на Приложение 2 от §1, т.13 от ДР на ЗУО) на отпадъци от черни и цветни метали /DOC формат
* приложение № 11 към чл.14 – Годишен отчет за събиране и съхраняване на излязло от употреба електрическо и електронно оборудване /DOC формат/
* приложение № 20 към чл.18 - Годишен отчет за подготовка преди оползотворяване или обезвреждане на отпадъци с произход от бита /DOC формат/
* приложение № 34 - Годишен отчет за търговец и/или брокер /DOC формат/
* приложение № 35 - Годишен отчет за дейности с отпадъци по Регламент (ЕО) № 1013/2006 относно превоза на отпадъци /DOC формат/
* приложение № 36 - Годишна справка – декларация за дейности с отпадъци по Регламент (ЕО) № 1013/2006 относно превоза на отпадъци /DOC формат/.

Актуализираните приложения са достъпни на сайта на ИАОС, където има и подробни указания за работа с НИСО - <https://eea.government.bg/bg/nsmos/waste>.

* 1. ***Наредба за изменение и допълнение на наредба № 6 от 27 август 2013 г. За условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци ( ДВ, бр. 80 от 2013 г., посл. изм. и доп. ДВ бр.36, 01 май 2021 г.)***

 Наредба № 6 регламентира условията и изискванията за проектиране, изграждане, експлоатация и закриване на депа, на които се депонират битови, строителни, производствени и/или опасни отпадъци. Тя определя още условията и изискванията за изграждане и експлоатация на други съоръжения и инсталации за оползотворяване и обезвреждане на битови отпадъци, както и общите правила при третиране на отпадъци за всяка от дейностите по чл.35, ал.2 от ЗУО, освободени от изискването за получаване на разрешение. Подробно представя процедурата и посочва критериите за приемане на отпадъците на депа с основното охарактеризиране на отпадъците.

С последната промяна от май 2021, наредбата въвежда в чл.1, ал.6, изисквания за поетапно намаляване депонирането на отпадъци, и по-специално на отпадъци, които са подходящи за рециклиране или друго оползотворяване.

 Наредбата не се отнася за внасянето на утайки и други подходящи отпадъци в почвата с цел наторяване или подобряване на нейните качества, както и не обхваща натрупване на неопасни драгажни утайки по протежение на брега на малки водни обекти, от които те са драгирани и неопасни утайки в повърхностни води, включително на дъното на водни обекти и под него.

С последното изменение и допълнение на наредбата, в чл.2, ал. 4 се уточнява, че наредбата не обхваща натрупване на незамърсена почва и отпадъци, получени в резултат на проучването, добива, преработката и съхраняването на минерални суровини и при експлоатацията на кариери и рудници, когато попадат в приложното поле на законодателни актове на Европейския съюз, които не уреждат обществени отношения във връзка с управлението на отпадъците.

 В член 13 на Наредбата, детайлно се описва какви отпадъци не се допуска да бъдат депонирани:

* течни отпадъци, отпадъци, определени като експлозивни, корозивни, оксидиращи, леснозапалими или запалими;
* болнични и други клинични отпадъци
* излезли от употреба гуми и др;
* неидентифицирани и нови химични вещества, които са възникнали в резултат на научноизследователска, развойна и учебна дейност, ефектът от които върху човека и околната среда е неизвестен.

 С изменението и допълнението на наредбата се добавят нови алинеи към чл.13. Съгласно ал.7, не се допуска депонирането на разделно събрани битови отпадъци и биоотпадъци, с цел подготвянето им за повторна употреба и рециклиране. Допуска се изключение за отпадъците от последващите действия по третирането на разделно събраните отпадъци, за които депонирането дава най-благоприятни за околната среда резултати в съответствие с йерархията при управление на отпадъците.

 Съществената промяна ще влезе в сила от 01 януари 2030 г., съгласно която няма да се допуска депонирането на всички битови отпадъци, годни за рециклиране или друго оползотворяване. Изключение ще се допуска за отпадъци, за които, депонирането дава най-благоприятни за околната среда резултати в съответствие с йерархията при управление на отпадъците.

 Наредбата регламентира и начина на определяне на цената за депониране (цената за депониране на отпадъците се определя с план-сметки за всяка от дейностите по изграждане, експлоатация, мониторинг, закриване и след експлоатационни грижи за депото, като се отчита очаквания годишен обем на постъпващите отпадъци за целия период на експлоатация на депото).

Цената за депониране на отпадъци трябва да възстановява разходите за изграждане на депото и да покрива разходите за експлоатация, мониторинг, закриване и след експлоатационни грижи за площадката на депото за период не по-кратък от 30 години. План – сметките са неразделна част от договора за възлагане на обществената поръчка, за дейността по депониране на отпадъци, когато то се възлага от кмета на общината или от договора, с който общината възлага депонирането на отпадъци на търговско дружество.

 Наредбата разписва също така детайлно изискванията при проектирането и изграждането на депата, както и изискванията към експлоатацията на депата за отпадъци. В наредбата се регламентира и процедурата за закриване на депата за отпадъци или за клетка на депо, описват се етапите и стъпките, както и необходимите след експлоатационни грижи на площадката на депото.

С актуализирането на наредбата, в чл. 38 от раздела за изискванията, се създава нова ал.4, която гласи, че депонирането на отпадъците се прилага при спазване на йерархията при управление на отпадъците и при изпълнение на целите за подготовката за повторна употреба и на рециклирането съгласно чл. 31, ал. 1, т. 3 ЗУО.

 Наредбата описва и изискванията към експлоатацията на други съоръжения и инсталации за оползотворяване и обезвреждане на отпадъци - съоръжения за биологично третиране на биоразградими отпадъци, съоръжения и инсталации за предварително третиране на отпадъци, съоръжения и инсталации за оползотворяване и обезвреждане на отпадъци, както и изискванията за съхраняване на метален живак за повече от една година.

* 1. ***Проект на Наредба за условията и изискванията, на които трябва да отговарят площадките за съхраняване или третиране на отпадъци, за разполагане на съоръжения за третиране на отпадъци и за транспортиране на производствени и опасни отпадъци***

 Проектът на наредбата е разработен в съответствие с изискванията на националното и европейското законодателство, като си поставя за цел да обедини действащите нормативни изисквания в един нормативен акт. Проекта на наредбата не въвежда нови изисквания към засегнатите лица.

Проектът е разработен на основание на чл.43, ал.1 и § 9, ал. 1 от Преходните и заключителни разпоредби на Закона за управление на отпадъците (ЗУО), като приемането й ще отмени Наредба № 7 от 24 август 2004 г. за изискванията, на които трябва да отговарят площадките за разполагане на съоръжения за третиране на отпадъци.

Проектът на наредбата цели:

* да се регламентират мерките и контрола при избор на местоположение на площадка за третиране на отпадъци, за да се подсигури защита на околната среда и човешкото здраве;
* площадките за третиране на отпадъци, с изключение на площадките по чл. 38, ал. 1 от ЗУО, да се отреждат с влязъл в сила подробен устройствен план и да са преминали процедури по реда на глава шест от ЗООС.
* да въведе детайлни изисквания относно местоположението, отстоянието, застрояването както и разполагането на съоръжения на депата за отпадъци и на други площадки за третиране на отпадъци, които са описани в Приложение 1, 2 и 3 от преходните и заключителни разпоредби на наредбата.
* да се определят геоложките, хидрогеоложките и хидроложки условия, на които трябва да отговарят площадките, на които ще се изграждат депа или съоръжения за биологично третиране на биоразградими отпадъци;
* да се въведе изискване площадките за извършване на някои дейности с отпадъци, като депониране, претоварване и сортиране на битови отпадъци, изгаряне, пиролиза и компостиране, да се намират на минимални отстояния от обекти, подлежащи на здравна защита. За вече изградени такива площадки или със завършила процедура по глава шеста от Закона за опазване на околната среда тази разпоредба не се прилага.
* да въведе конкретни изисквания при транспортирането на производствени и опасни отпадъци, както и изискванията към товародателят и превозвачите, изискванията към транспортните средства, което да доведе до по-добър контрол при дейността по транспортиране на отпадъци.

Проектът на наредбата е върнат за втори път на обществено обсъждане, като вторият срок за становища от заинтересовани страни е бил до края на 2021 г. На този етап наредбата все още не е приета от МС.

* 1. ***Решение № 656 от 09.09.2021 г на Министерски съвет за ограничаване на вноса на отпадъци с код 19 12 12***

 Съгласно чл. 98 от ЗУО, се забраняват превозите на отпадъци за Република България, предназначени за обезвреждане. Съгласно ал.3 на същия член се допускат изключения, в случаите когато в Националния план за управление на отпадъците 2021-2028 г., по чл.49, ал.1 са заложени специфични мерки за управление на даден отпадък или поток от отпадъци в съответствие с Регламент ( ЕО) № 1013/2006 г. Министерския съвет на РБ може с мотивирано решение по предложение на министъра на околната среда и водите да ограничи вноса на тези отпадъци.

За периода 2015 – 2019 г. в България са получени от внос 375 269 тона RDF модифицирани горива и 11 434 тона смесени отпадъци. От тях 19 775 тона са предназначени за изгаряне с оползотворяване от ТЕЦ-овете, останалите – от циментовите заводи.

Част от заинтересованите страни изразяват несъгласие с проекта на предложението за ограничаване на вноса на отпадъци с код 19 12 12 и приемане на решението на МС. Основен мотив за това е, че генерираните от съществуващите инсталации за сепариране и предварително третиране отпадъци с код 19 12 12 и др. горими отпадъци в България са с ниско качество – ниска калоричност, висока влажност и високо съдържание на негорима фракция. Поради тази причина циментовите инсталации, които ползват местни горими отпадъци, ги ползват винаги в смес с вносен висококачествен SRF/RDF.

С приемането на Националния план за управление на отпадъците със срок на действие до 2028 г, се създават юридически основания да се предприемат мерки, с решение на МС, срещу вноса на смесения отпадък, който по-скоро трябва да се депонира, отколкото да се изгаря, защото вредните емисии от него са неконтролни и недопустими за територията на страната.

С решение № 656 от 09.09.2021 г., МС ограничава вноса на отпадъци с код 19 12 12 - други отпадъци (включително смеси от материали) от механично третиране на отпадъци, различни от упоменатите в 19 12 11 за извършване на дейности с код R1 – използване на отпадъците предимно като гориво или друг начин за получаване на енергия за периода 2021 – 2028 г.

Основни цели на решението:

* да се подсигури капацитета на страната ни за изгаряне с оползотворяване на енергията на отпадъци с произход от бита. Става въпрос за отпадъци, които са генерирани в България и които са преминали през операция по механично третиране и не могат да бъдат рециклирани.
* да се ограничи максимално депонирането на гореописаните отпадъци.

Вносът на ограничените отпадъци, ще се разрешава, само в случаите, в които генерираните количества отпадъци в страната, не са достатъчни за капацитета на инсталациите (с издадени комплексни разрешителни) за изгаряне на отпадъци с оползотворяване на енергията, както и при подсигуряване на адекватна периодична информация и изготвяне на доклади от министъра на околната среда и водите.

**СПИСЪК НА ИЗПОЛЗВАНИТЕ РЕСУРСНИ МАТЕРИАЛИ**

1. Закон за управление на отпадъците (*ДВ, бр. 53 от 13.07.2012 г., посл. изм. ДВ, бр. 19 от 05.03.2021 г.*)
2. [Наредба за разделно събиране на биоотпадъците и третиране на биоразградимите отпадъци](http://eea.government.bg/bg/legislation/waste/Naredba_razdelno_subirane_bio_tretirane_biorazgradimi_otpaduci.pdf) (*Приета с ПМС № 20 от 25.01.2017 г., Обн. ДВ. бр.11 от 31 Януари 2017г., изм. и доп. ДВ. бр.2 от 8 януари 2021 г*.)
3. [Наредба за опаковките и отпадъците от опаковки](http://eea.government.bg/bg/legislation/waste/naredba_opakovki_21.pdf) (*Приета с ПМС № 271 от 30.10.2012 г., обн., ДВ, бр. 85 от 6.11.2012 г., в сила от 6.11.2012 г., посл. Изм. и доп. ДВ бр. 2 от 8.01.2021 г*.);
4. Наредба № 7 от 19 декември 2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци *(Обн. ДВ. бр.111 от 27 декември 2013г., изм. и доп. ДВ. бр.26 от 22 март 2020г.)*
5. Наредба за излезли от употреба моторни превозни средства *(Приета с ПМС №11 от 15.01.2013 г., посл. изм. и доп. ДВ. бр. 2 от 8.01.2021 г.)*
6. Наредба №1 от 4 юни 2014 г. за реда и образците, по който се предоставя информация за дейности с отпадъци, както и за реда на водене на публични регистри (*Обн. ДВ. бр. 51 от 20 юни 2014 г., изм. и доп. ДВ, бр. 30 от 31 Март 2020* г.)
7. Наредба № 2 за класификация на отпадъците*(обн., ДВ, бр. 66 от 8.08.2014 г., изм. и доп., бр. 86 от 6.10.2020 г.)*
8. [Наредба за батерии и акумулатори и за негодни за употреба батерии и акумулатори](http://eea.government.bg/bg/legislation/waste/naredba_BA_21.pdf)(*Приета с ПМС № 351 от 27.12.2012 г., обн., ДВ, бр. 2 от 8.01.2013 г., посл. доп., бр. 2 от 8.01.2021 г.)*
9. [Наредба за излязлото от употреба електрическо и електронно оборудване](http://eea.government.bg/bg/legislation/waste/naredbaEEO_21.pdf) (*Приета с ПМС № 256 от 13.11.2013 г., обн., ДВ, бр. 100 от 19.11.2013 г., в сила от 1.01.2014 г., посл. изм. и доп., бр. 2 от 8.01.2021 г.).*
10. Наредба за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци*(Обн. ДВ. бр.80 от 13 Септември 2013г., изм. и доп. ДВ. бр.13 от 7 Февруари 2017г.)*
11. Наредба за намаляване на въздействието на определени пластмасови продукти върху околната среда (приета с ПМС № 354 от 26.10.2021 г. обн. ДВ бр.91 от 02.11.2021г.).<https://www.moew.government.bg/static/media/ups/tiny/filebase/Waste/Legislation/Naredbi/waste/NNVOPPVOS.pdf>
12. Наредба за изменение и допълнение на Наредба № 1 от 04 юни 2014 за реда и образците, по които се предоставя информация за дейностите по отпадъци , както и за реда за водене на публични регистри
13. Наредба № 6 от 27 август 2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци ( в сила от 13.09.2013 г., обн. ДВ бр. 80 от 13.09.2013, пос. Изм. и доп. ДВ бр.36 от 01 май 2021 г.) <https://eea.government.bg/bg/nsmos/waste/naredba>

<https://www.moew.government.bg/static/media/ups/tiny/%D0%A3%D0%9E%D0%9E%D0%9F/maredba6.pdf>

14.Проект на Наредба за условията и изискванията, на които трябва да отговарят площадките за съхраняване или третиране на отпадъци, за разполагане на съоръжения за третиране на отпадъци и за транспортиране на производствени и опасни отпадъци <https://www.moew.government.bg/bg/proekt-na-naredba-za-usloviyata-i-iziskvaniyata-na-koito-tryabva-da-otgovaryat-plostadkite-za-suhranyavane-ili-tretirane-na-otpaduci-za-razpolagane-na-suorujeniya-za-tretirane-na-otpaduci-i-za-transportirane-na-proizvods-11921/>

15. Решение № 656 от 09.09.2021 г на Министерски съвет за ограничаване на вноса на отпадъци с код 19 12 12, <https://www.moew.government.bg/bg/otpaduci/zakonodatelstvo/nacionalno-zakonodatelstvo/postanovleniya/>

16. Национален план за управление на отпадъците (НПУО) 2021 – 2028 г.

17.https://www.moew.government.bg/static/media/ups/tiny/%D0%A3%D0%9E%D0%9E%D0%9F/%D0%9D%D0%9F%D0%A3%D0%9E-2021-2028/1.11.%20Dobri%20praktiki.pdf